Menteri Luar Korea Selatan dijadual lawat Malaysia minggu ini

(Menteri Luar Korea Selatan, Park Jin/ AFP)

SEOUL, 1 Mei - Diplomat tertinggi Korea Selatan dijadual melawat Malaysia minggu ini untuk membincangkan cara mengukuhkan hubungan dua hala seiring ulang tahun ke-40 Dasar Pandang Ke Timur, menurut kementerian luar Seoul pada Isnin.Menteri Luar Park Jin dijadual berlepas ke Malaysia untuk lawatan rasmi dua hari bertemu rakan sejawatannya dari Malaysia, Datuk Seri Dr Zambry Abd Kadir, serta membincangkan cara untuk meningkatkan kerjasama dalam pelbagai bidang termasuk rantaian bekalan, pertahanan dan infrastruktur, lapor agensi berita Yonhap.Dalam tempoh lawatannya, Park juga akan bertemu Perdana Menteri Datuk Seri Anwar Ibrahim serta menyampaikan syarahan di Universiti Malaya.Dasar Pandang Ke Timur yang dilancarkan pada 1980-an adalah kerangka hala tuju ekonomi Malaysia dalam mencontohi Jepun dan Korea Selatan bagi meningkatkan pertumbuhan ekonominya. - BERNAMA


Brunei bina persekitaran bagi menyokong pelaburan asing

BANDAR SERI BEGAWAN, 1 Mei - Brunei sedang membina persekitaran pasaran yang menyokong kehadiran pelabur serantau untuk meneroka perkongsian dan pelaburan dengan syarikat tempatan, lapor Xinhua.Pemangku Ketua Pegawai Eksekutif Lembaga Kemajuan Ekonomi Brunei (BEDB) dan Darussalam Enterprise (DARe), Daniel Leong dipetik oleh Buletin Borneo pada Ahad sebagai berkata bahawa penambahbaikan terhadap iklim pelaburan tertumpu kepada lima sektor iaitu minyak hiliran dan gas, makanan, teknologi maklumat dan komunikasi, perkhidmatan dan pelancongan.Sektor makanan adalah contoh terbaik yang menyaksikan kerjasama dalam pelbagai bidang seperti akuakultur bernilai tinggi dan pertanian berteknologi tinggi serta aktiviti rantaian bernilai tinggi, kata Leong di Forum B2B Kawasan Pertumbuhan ASEAN Timur Brunei Darussalam-Indonesia-Malaysia-Filipina (BIMP- EAGA) yang diadakan di sini baru-baru ini.Kerajaan Brunei, Syarikat Pelabuhan Muara, sebuah usaha sama antara Brunei dan China, dan pihak berkepentingan terlibat dalam inisiatif untuk meningkatkan kesalinghubungan dan memudahkan pergerakan barangan serta perkhidmatan bagi mewujudkan hab pemindahan BIMP-EAGA, katanya. -BERNAMA-XINHUA

(Pemangku Ketua Pegawai Eksekutif BEDB dan Darussalam Enterprise (DARe), Daniel Leong)


Polis buru suspek rompak kedai Bulgari di Paris

(Anggota polis Perancis dilihat di hadapan kedai Bulgari di Paris/ REUTERS)

PARIS, 1 Mei- Siasatan sedang giat dijalankan selepas sebuah kedai barangan kemas terkemuka di Paris, Perancis dirompak pada Sabtu.Kedai Bulgari itu terletak di Place Vendome dan telah menjadi sasaran perompak sebelum ini.Pada tahun 2021, kedai berkenaan kerugian kira-kira AS$13 juta (RM58 juta) selepas dirompak beberapa lelaki bersenjata.Salah seorang suspek cedera ditembak anggota polis dan didakwa tidak lama kemudian.Bulgari dimiliki oleh syarikat barangan mewah Perancis LVMH . - REUTERS

(Foto Fail memaparkan polis berada berhampiran pintu masuk kedai Chanel di Place Vendome di Paris, 5 Mei 2022, selepas disyaki rompakan bersenjata / AFP)


Perang di Sudan: Pihak terlibat setuju gencatan senjata dilanjutkan 72 jam

(Kepulan asap hitam kelihatan dari sebuah bangunan bersebelahan kereta yang rosak di tepi jalan di Khartoum/ AFP)

KHARTOUM, 1 Mei - Tentera Sudan dan pasukan separa tentera Rapid Support Forces (RSF) pada Ahad mengumumkan komitmen mereka terhadap gencatan senjata baharu selama 72 jam, berkuat kuasa tengah malam Ahad.“Berdasarkan usaha dan permintaan Saudi-Amerika yang menjadi perantara, Angkatan Tentera bersetuju untuk melanjutkan gencatan senjata tambahan selama 72 jam,” menurut tentera dalam satu kenyataan, lapor Xinhua.Tentera menyuarakan harapan bahawa pihak RSF turut mematuhi gencatan senjata itu.Sementara itu, RSF dalam satu kenyataan pada Ahad memaklumkan bahawa "sebagai tindak balas kepada seruan antarabangsa, serantau dan tempatan, kami mengisytiharkan lanjutan gencatan senjata kemanusiaan tambahan 72 jam, mulai tengah malam hari ini".RSF memaklumkan pihaknya bersetuju dengan lanjutan gencatan senjata untuk membuka laluan kemanusiaan, memudahkan pergerakan rakyat dan membolehkan mereka mendapatkan keperluan mereka dan mencari perlindungan di kawasan selamat.

(Orang ramai larikan diri ketika pertempuran jalanan antara tentera dan separa tentera pada Khamis/ AFP)

Kenyataan itu menekankan komitmen RSF terhadap syarat-syarat kemanusiaan dan gencatan senjata sepenuhnya.Pada Ahad juga, Pihak Berkuasa Penerbangan Awam Sudan memaklumkan penutupan ruang udara negara itu akan dilanjutkan hingga 13 Mei.Penerbangan untuk bantuan kemanusiaan dan pemindahan dikecualikan selepas mendapat permit daripada pihak berkuasa berkaitan dan kelulusan Angkatan Tentera Sudan.Sudan menyaksikan pemindahan warga asing dan diplomat melalui udara, darat dan laut secara besar-besaran sejak meletusnya pertempuran antara tentera dan RSF di Khartoum dan kawasan lain sejak 15 April.Setakat ini, pertempuran itu telah menyebabkan lebih 500 orang terbunuh dan lebih 4,000 lagi cedera, menurut Kementerian Kesihatan Sudan.- BERNAMA-XINHUA


Pemimpin DAESH dibunuh perisik Turkiye

ISTANBUL, 1 Mei- Presiden Turkiye, Tayyip Erdogan semalam memaklumkan pasukan perisikan negaranya membunuh pemimpin DAESH, Abu Hussein al-Qurashi di Syria."Individu ini dineutralkan sebagai sebahagian daripada operasi oleh pertubuhan perisikan kebangsaan Turkiye di Syria semalam (Sabtu)," katanya menerusi temu bual bersama stesen penyiaran, TRT Turk.Katanya, agensi perisikan itu memburu pemimpin terbabit sejak sekian lama.Sementara itu, sumber tempatan dan keselamatan Syria berkata, serbuan itu berlaku di bandar Jandaris di utara Syria, yang dikawal oleh kumpulan pemberontak yang disokong Turkiye dan kawasan itu antara paling teruk terjejas dalam gempa bumi 6 Februari lalu yang melanda kedua-dua Turkiye dan Syria.Bagaimanapun sehingga kini, Tentera Kebangsaan Syria, puak pembangkang dengan kehadiran keselamatan di kawasan itu, masih tidak memberikan sebarang komen berkaitan pembunuhan pemimpin itu.Seorang penduduk berkata, pertempuran bermula di pinggir Jandaris sejak semalaman dari Sabtu hingga semalam, berlarutan kira-kira sejam sebelum penduduk mendengar letupan kuat.Kawasan itu kemudiannya dikepung oleh pasukan keselamatan bagi menghalang mana-mana individu daripada menghampiri kawasan itu.Kumpulan DAESH memilih al-Qurashi sebagai ketuanya pada November 2022 selepas pemimpin sebelumnya terbunuh, dalam operasi di selatan Syria.Negara DAESH mengambil alih sebahagian besar Iraq dan Syria pada 2014 dan ketuanya pada masa itu, Abu Bakr al-Baghdadi, mengisytiharkan sebuah khalifah Islam di seluruh wilayah yang menempatkan berjuta-juta orang.Tetapi DAESH kehilangan cengkaman di wilayah itu selepas kempen oleh tentera yang disokong Amerika Syarikat (AS) di Syria dan Iraq, serta tentera Syria yang disokong oleh Iran, Russia dan pelbagai pasukan separa tentera.Baki ribuan militannya dalam beberapa tahun kebelakangan ini kebanyakannya bersembunyi di kawasan pedalaman terpencil di kedua-dua negara, walaupun mereka masih mampu melakukan serangan hendap besar-besaran.Gabungan pimpinan AS bersama pakatan pimpinan Kurdish yang dikenali sebagai Pasukan Demokratik Syria (SDF) masih melakukan serbuan terhadap petugas DAESH di Syria.Dalam beberapa kes, tokoh kanan DAESH menjadi sasaran semasa bersembunyi di kawasan yang Turki mempunyai pengaruh besar. - REUTERS

(Erdogan memaklumkan pasukan keselamatan membunuh pemimpin DAESH/ REUTERS)


Lima maut ditembak di kejiranan Texas, suspek masih diburu

(FBI di kawasan pencarian di mana suspek masih diburu pihak berkuasa/REUTERS)

CLEVELAND, 1 Mei- Seorang lelaki bersenjata menembak mati lima jiran termasuk seorang kanak-kanak berusia 8 tahun dalam satu kejadian di Cleveland, Texas.Ia gara-gara dia ditegur supaya berhenti menembak menggunakan senapang separa automatik di halaman depan rumahnya.Menurut Ejen Biro Persekutuan FBI - James Smith, lelaki berkenaan kini diburu pihak berkuasa yang dipercayai melarikan diri dan bersembunyi di kawasan hutan berhampiran.Tambahnya, pihak berkuasa ada menerima panggilan kecemasan berkait kejadian tersebut namun tiba lewat ke lokasi kejadian dan hanya menemui mangsa yang telah ditembak.Pihak berkuasa menerima panggilan daripada Cleveland, yang terletak kira-kira 45 batu di utara Houston, mengenai kejadian itu pada sekitar 11.31 malam waktu tempatan. Apabila sampai di tempat kejadian mereka menemui  seramai 10 orang mangsadi dalam rumah itu ketika serangan berlaku.

(Kawasan kejadian tembak di Cleveland, Texas/REUTERS)

"Lima daripadanya terselamat. Mangsa dikenali sebagai Sonia Argentina Guzman, 25; Diana Velazquez Alvarado, 21; Julisa Molina Rivera, 31; Jose Jonathan Casarez, 18; dan Daniel Enrique Laso, 8.Kesemua   mangsa dipercayai tinggal di rumah itu, tetapi bukan ahli keluarga tunggal. -REUTERS


18 maut, lebih 20 cedera bas masuk gaung

MEXICO CITY, 1 Mei- Sekurang-kurangnya 18 pelancong Mexico maut dan lebih 20 lagi cedera apabila bas dinaiki mereka terjunam ke dalam gaung di negeri barat Nayarit, di sini.Menurut Pegawai Perlindungan Awam, Pedro Nunez, bas berkenaan ketika itu membawa pelancong dari Guadalajara ke pantai Guayabitos di Nayarit."Bas berkenaan daripada sebuah syarikat swasta."Bas tersebut dikatakan terbabas sehingga terjunam ke gaung."Punca sebenar kemalangan masih dalam siasatan."Semua penumpang adalah warga Mexico," katanya kepada pemberita di sini. - AFP


Mogok besar sektor awam Kanada jejaskan kelancaran imigresen

TORONTO, 1 Mei- Ketika mogok terbesar oleh oleh kakitangan awam memasuki minggu ketiga, urusan beribu-ribu orang di Kanada tergendala membabitkan jabatan imigresen Kanada apabila perbicaraan dibatalkan dan permohonan terhentiKeadaan itu boleh menjadi antara penyebab  Kanada berdepan situasi sukar untuk bersaing bagi mendapatkan tenaga buruh asing kerana pasaran buruh yang semakin mengecut.Kira-kira 155,000 penjawat awam Persekutuan melancarkan mogok sejak 19 April disebabkan oleh kadar gaji selain kesatuan juga mahu tempoh kerja dari rumah dimasukkan dalam perjanjian bersama.Mogok itu menjejaskan semua orang, terdiri daripada penuntut suaka dan pelarian, yang pendengaran kes mereka dibatalkan sehinggalah saudara-mara yang ditaja warga Kanada bagi memasuki negara itu, pekerja asing dan pelajar asing, menurut peguam kepada Reuters.Kanada menetapkan sasaran imigresennya ke tahap tinggi dan berharap dapat membawa masuk 500,000 pemastautin tetap baharu setahun menjelang 2025 untuk mengatasi kekurangan buruh dalam industri, daripada pembinaan hingga ke penjagaan kesihatan.Kadar kelahiran Kanada yang lebih rendah menjadikan imigresen sebagai pemacu utama pertumbuhan ekonomi.Susulan mogok itu, beberapa bakal pendatang baru dibiarkan menunggu, ada yang tertanya-tanya sama ada permit mereka akan tamat tempoh dan tidak kurang juga yang sudah lama menunggu untuk mendapatkan pasport antarabangsa.Kelewatan yang disebabkan oleh mogok itu berlaku ketika sistem imigresen Kanada masih belum pulih sepenuhnya daripada kelewatan akibat pandemik.

(Kakitangan awam menyertai mogok berarak mengelilingi Pejabat Perdana Menteri dan bangunan Privy Council, ketika mogok membabitkan 155,000 kakitangan awam Kanada yang menganggotai Persekutuan Perkhidmatan Awam Kanada (PSAC) memasuki minggu ketiga/REUTERS)

Menteri Imigresen dan Kewarganegaraan (IRCC), Sean Fraser, berkata disebabkan mogok itu, berpuluh-puluh ribu fail belum dapat diproses."Semakin lama perkara ini berlanjutan, semakin teruk kesannya."Kami akan terus berusaha untuk mengenal pasti kawasan keutamaan di mana nyawa orang ramai mungkin berada dalam bahaya, bagi memastikan kami masih dapat mengekalkan fungsi penting itu," katanya.Tambah Fraser, pihaknya mungkin perlu melihat keputusan dasar yang perlu dibuat untuk mengejar apa yang ketinggalan.Jurucakap jabatan imigresen, yang kerjanya terjejas akibat mogok itu, tidak dapat memberikan butiran mengenai kesan mogok terhadap perkhidmatan imigresen. Sistem imigresen yang dianggap tidak berfungsi boleh merumitkan usaha untuk menarik pekerja asing, kata peguam imigresen Guidy Mamann. "Ia hanya memberikan sistem imigresen kami imej buruk. Dan jika anda bersaing untuk yang terbaik dan paling cemerlang, mereka yang paling mendapat permintaan, anda mahu kekal di bahagian atas senarai pilihan mereka." katanya. -REUTERS


Rakyat Paraguay mengundi pilih Presiden

ANSUNCION, 1 Mei- Rakyat Paraguay keluar mengundi pada Ahad untuk memilih Presiden baharu yang diharapkan dapat menangani isu rasuah, peningkatan jenayah dan ketidaksamaan ekonomi.Kira-kira 4.8 juta daripada 7.5 juta penduduk negara Amerika Selatan itu layak mengundi dalam pemilihan presiden.Selain itu, rakyat Paraguay juga akan memilih Naib Presiden, ahli Parlimen dan Gabenor.Dua calon yang dilihat paling menonjol ialah Santiago Pena, 44, dari Parti Colorado, parti yang memerintah dan telah berkuasa selama lebih 70 tahun manakala Efrain Alegre, 60, dari Parti Authentic Radical Liberal, kali terakhir bertanding pada 2013 dan 2018.Efrain Alegre mengetuai pakatan yang merangkumi 14 parti pembangkang.

(Rakyat Paraguay keluar mengundi pada Ahad untuk memilih Presiden baharu/AFP)

Ketika pengundian dibuka, para calon menggesa rakyat Paraguay untuk mengundi dan berbuat demikian secara aman. Pena meminta "pilihan raya menjadi tempat yang harmoni," manakala Alegre menggesa rakyat Paraguay untuk mengundi "dengan tenang." "Semakin tinggi peratusan keluar mengundi, semakin besar legitimasi demokrasi," kata Presiden Mario Abdo Benitez yang tamat pemerintahan sepenggalnya.Abdo menjadi antara yang pertama membuang undi di ibu negara Asuncion.Pengundian kali ini menyaksikan peti undi elektronik digunakan buat kali pertama dalam sejarah pilihan raya Paraguay.Paraguay berada di kedudukan 137 daripada 180 negara dalam Indeks Persepsi Rasuah Transparency International. Selain dibayangi rasuah di peringkat atasan, yang  menimbulkan kemarahan pengundi, isu lain termasuk kemiskinan, ketidaksamaan sosial dan masalah jenayah yang semakin meningkat menjadi tumpuan utama.

Keluaran dalam negara kasar (KDNK) Paraguay dijangka berkembang 4.8 peratus pada 2023, menurut bank pusat, dan 4.5 peratus menurut Bank Dunia (IMF) salah satu kadar tertinggi di Amerika Latin. Namun kemiskinan melanda kira-kira satu perempat daripada penduduk. -AFP


Kebocoran gas di Punjab ragut 11 nyawa

PUNJAB, 30 April - Sekurang-kurangnya 11 maut dan empat lagi mangsa dimasukkan ke hospital selepas kebocoran gas di Ludhiana di Punjab di utara India, lapor agensi berita ANI, hari ini.Menerusi video yang dikongsi oleh ANI, pasukan dari Pasukan Tindak Balas Bencana Kebangsaan turut berada di tapak berkenaan."Sebelas kematian telah disahkan," menurut Pesuruhjaya Polis Ludhiana, Mandeep Singh Sidhu kepada wartawan sambil menambah empat mangsa dimasukkan ke hospital.Kelihatan Pegawai polis mengawal sekitar tapak itu dengan memakai pelitup muka serta meminta penduduk tempatan menjauhi kawasasan yang dikepung.Sehingga kini, Sihdhu berkata pihak berkuasa belum mengenal pasti punca kebocoran serta jenis gas yang bocor."Apabila sampel darah dipadankan dengan sampel yang telah diambil oleh Pasukan Tindak Balas Bencana Kebangsaan, barulah kami dapat memberitahu anda punca sebenar, jenis gas yang bocor," tambah Sidhu.Kebocoran gas perindustrian akibat kurangnya pemeriksaan berkala dan langkah keselamatan yang lemah kerap berlaku di India.Pada Ogos lalu, sekurang-kurangnya 112 wanita dimasukkan ke hospital selepas kebocoran gas di kilang membuat pakaian di Andhra Pradesh, negeri di selatan India.Ia menyusuli kejadian hampir sama pada Jun sebelumnya apabila sekitar 200 wanita jatuh sakit selepas tidak sedarkan diri akibat terhidu gas di kawasan yang sama, menurut laporan NDTV.Pada 2020, sekurang-kurangnya 15 orang terbunuh dan ratusan dimasukkan ke hospital selepas berlaku kebocoran gas di loji kimia di Visakhapatnam.Pada 1984, India menyaksikan tragedi perindustrian terburuk apabila berlaku kebocoran gas di loji racun serangga di Bhopal, sebuah bandar di tengah India.Sekurang-kurangnya 3,500 orang penduduk di sekitar loji yang dikendalikan Union Carbide itu maut dalam tempoh beberapa hari susulan kebocoran.Sehingga kini masih ada mangsa yang mengadu mengenai kesan sampingan akibat kebocoran gas itu.Akibat kesan kebocoran gas itu terhadap ibu mengandung, bayi yang dilahirkan cacat dengan kaki dan tangan berselaput selain tumbesaran mereka terbantut. - AFP

(Pasukan Tindak Balas Bencana Kebangsaan tiba untuk memeriksa kemalangan kebocoran gas di sebuah kilang di Ludhiana/FOTO AFP)


Budak terperangkap dalam kontena ditemukan mati lemas

DHAKA, 30 April - Seorang remaja lelaki berasal dari Bangladesh yang sebelum ini terperangkap dalam kontena di Pelabuhan Klang ditemukan lemas di kolam berhampiran rumahnya di Cumilla, semalam.Memetik laporan Bdnews24.com, Ratul Islam Fahim berusia 16 tahun dilaporkan lemas ketika mandi seorang diri di kolam berkenaan.Bapa mangsa, Faruk Mia yang merupakan seorang buruh di kampung Satpukuria memberitahu polis bahawa Ratul mengalami masalah mental dan tidak pandai berenang."Ratul mandi seorang diri kerana ketika semua ahli keluarga yang lain sedang menuai padi di sawah."Bagaimana saya boleh hidup selepas ini?" katanya yang sedang berduka.Tambahnya, pemergian anak sulung daripada tiga beradik itu nyata memberikan satu tamparan hebat buatnya.Menurut Bdnews24.Com, Ratul telah dikebumikan tanpa sebarang proses bedah siasat atas permintaan keluarga setelah mendapat kebenaran pihak berkuasa tempatan.Pada 17 Januari lalu, remaja lelaki warga Bangladesh itu dihantar pulang ke negara asalnya selepas ditemukan di dalam kontena di atas sebuah kapal di Pelabuhan Barat, Pelabuhan Klang, Selangor.Sejak daripada itu, kisah Ratul menjadi perhatian media antarabangsa.Ratul dilaporkan terselamat meskipun tanpa makanan dan minuman selama beberapa hari ketika terkurung di dalam kontena berkenaan.Berdasarkan siasatan awal, remaja itu dipercayai tertidur di dalam kontena dan tidak menyedari ia dibawa ke dalam kapal dan berlepas dari pelabuhan.Kementerian Dalam Negeri (KDN) kemudian mengaturkan untuk mendapatkan dokumennya daripada Suruhanjaya Tinggi Bangladesh di Malaysia sebelum menghantarnya pulang pada 21 Februari lalu.

(Ratul Islam Fahim berusia 16 tahun ditemukan di dalam kontena di atas sebuah kapal di Pelabuhan Barat, Pelabuhan Klang, Selangor pada 17 Januari lalu)

BERITA BERKAITANBudak terperangkap dalam kontena dari Bangladesh dihantar pulang


Jepun lulus undang-undang pil gugur kandungan buat pertama kalinya

(Misoprostol merupakan pil keguguran yang diluluskan Kerajaan Jepun/FOTO REUTERS)

TOKYO, 30 April - Kerajaan Jepun buat pertama kalinya telah meluluskan undang-undang baharu yang membenarkan pengambilan pil gugur kandungan.Pengguguran dibenarkan di sisi undang-undang Jepun bagi kandungan yang berusia sembilan sehingga 22 minggu, namun memerlukan persetujuan suami atau pasangan. Sebelum ini, ia hanya boleh dijalankan menerusi prosedur pembedahan.Kementerian Kesihatan Jepun menyatakan secara rasmi pada Jumaat lalu bahawa ubat yang telah diluluskan adalah keluaran Linepharma, sebuah syarikat farmaseutikal Britain.Pengilang ubat tersebut memfailkan produk rawatan dua langkah iaitu mifepristone dan misoprostol untuk kelulusan di Jepun pada Disember 2021.Ubat yang sama turut dijual di beberapa buah negara termasuk Perancis, yang pertama kali meluluskan pil tersebut pada 1988.Pil serupa itu juga tersedia di Amerika Syarikat sejak tahun 2000.Agensi berita tempatan NHK melaporkan jumlah kos bagi pil pengguguran itu adalah sekitar AS$700 (RM3,120), termasuk janji temu doktor. Pengguguran secara pembedahan boleh menelan kos sekitar 100,000 hingga 200,000 yen. (RM3,000 hingga RM6,500.00)Namun, wanita yang ingin menggugurkan kandungan tidak dilindungi insurans kesihatan awam. Pada masa ini, pil gugur kandungan itu tidak boleh dibeli sewenang-wenangnya di Jepun tanpa kebenaran doktor malah perlu diambil di hadapan ahli farmasi bagi mengekang pil itu dijual di pasaran gelap.- AFP

(Pil menggugurkan kandungan perlu mendapat keizinan doktor dan ahli farmasi sahaja/FOTO AFP)


Orang tengah 'petunjuk terbaharu' dikaitkan dengan ubat batuk buatan India

NEW DELHI, 30 April - Orang tengah yang tidak dinamakan di Mumbai, didakwa menyediakan bahan mentah yang digunakan untuk menghasilkan ubat batuk keluaran India.Peniaga bahan kimia yang terlibat dalam bekalan ubat batuk itu mendedahkan, individu tersebut dikaitkan dengan kematian lebih 70 orang kanak-kanak di Gambia.Pertubuhan Kesihatan Sedunia (WHO) mengeluarkan amaran tahap waspada kepada penggunaan ubat batuk buatan pengilang India, Maiden Pharmaceuticals Ltd yang didakwa mengandungi toksin maut etilena glikol dan dietilena glikol. Kedua-dua bahan itu digunakan dalam cecair brek kereta.Bahan-bahan tersebut mungkin digunakan oleh pihak yang tidak bertanggungjawab untuk menggantikan propylene glycol, yang merupakan asas utama ubat-ubatan berbentuk sirap. Hal ini kerana kos bagi bahan-bahan tersebut kurang separuh daripada harga pasaran, seperti yang dilaporkan pada Mac lalu.

(Kelihatan beberapa orang berdiri di luar kawasan Maiden Pharmaceuticals Ltd berpengkalan di India pada 20 Februari lalu/FOTO REUTERS)

Sebahagian besar kanak-kanak yang maut akibat mengambil ubat batuk itu berusia bawah lima tahun dan meninggal dunia akibat dengan kecederaan buah pinggang akut.Sesetengah daripada mereka meninggal dunia dalam masa beberapa hari setelah mengambil ubat tersebut.Pengawal selia ubat-ubatan India memberitahu WHO pada Disember lalu bahawa propylene glycol yang digunakan dalam ubat tersebut dihasilkan oleh Goel Pharma Chem, sebuah syarikat farmasi yang berpangkalan di Delhi.Berdasarkan salinan rekod, bahan tersebut diimport dari pengilang, Korea Selatan, SKC Co Ltd."Saya tidak boleh mendedahkan nama pembekal - kami mempunyai rangkaian perniagaan yang perlu dijaga," kata Goel.Goel juga menambah bahawa syarikatnya tidak melakukan apa-apa kesalahan.Kementerian Kesihatan India bagaimanapun tidak memberikan respons kepada pertanyaan mengenai kehadiran orang tengah atau tentang mana-mana isu lain yang dibangkitkan.Ketika diminta mengulas tentang dakwaan terdapat orang tengah dalam rantaian bekalan tersebut, ketua penyiasat WHO menyatakan bahawa siasatan yang dijalankan "menemui jalan buntu" disebabkan kekurangan maklumat daripada pihak berkuasa dan pengeluar ubat-ubatan di India. - REUTERS


Wanita dari KL seludup 22 jenis ular ditahan di Lapangan Terbang Chennai

(22 ekor ular spesies berbeza dirampas di Lapangan Terbang Chennai/FOTO Twitter Kastam Chennai)

NEW DELHI, 30 April - Sekurang-kurangnya 22 ekor ular spesies berbeza ditemui dalam bagasi seorang penumpang wanita yang tiba dari Kuala Lumpur, di lapangan terbang Chennai pada Jumaat lalu.Menurut laporan media tempatan Hindustantimes, wanita itu ditahan pihak kastam sebaik tiba dari Kuala Lumpur pada 28 April lalu."Seorang wanita yang tiba dari Kuala Lumpur dengan penerbangan AK13 (AirAsia) telah diperiksa oleh Kastam Chennai. Setelah memerika bagasinya sebanyak 22 spesies ular dan seekor Bunglon ditemui dan dirampas di bawah undang-undang kastam dan perlindungan hidupan liar," menurut Twitter Kastam Chennai.Dalam pada itu, pihak berkuasa lapangan terbang India turut menemui seekor Bunglon.Sebuah video dari lapangan terbang Chennai menunjukkan pegawai menangkap beberapa ekor ular berkenaan dengan menggunakan peralatan khas penjerut ular.Manakala beberapa ekor ular turut berkeliaran di atas lantai. Pada awal Januari tahun ini, 45 ekor ular sawa, tiga ekor marmoset (monyet), lapan ekor ular jagung dan kura-kura dirampas di Chennai daripada seorang penumpang yang tiba dari Bangkok pada 11 Januari lalu.

(22 jenis ular pelbagai spesies dirampas dalam sebuah bagasi seorang penumpang wanita tiba dari Kuala Lumpur/FOTO Chennai Kastam)


PARIS, 30 April- Ribuan orang termasuk pendatang tanpa izin, berarak di Paris dan bandar-bandar lain di Perancis, semalam.Mereka membantah perubahan undang-undang imigresen dan program pengusiran dari pulau Mayotte di Lautan Hindi.Di Paris lebih 2,300 orang berarak termasuk membawa sepanduk yang mengandungi mesej anti pengusiran dan penindasan.

(Ribuan orang bantah rancangan imigresen kerajaan Perancis/AFP)

"Rang undang-undang imigresen, yang baru sahaja ditangguhkan oleh kerajaan sehingga musim luruh, adalah undang-undang perkauman, yang bertujuan untuk 'menjenayahkan' warga asing" dan membawa kepada lebih banyak pengusiran", kata Aboubacar, 31, seorang warga Mali yang tidak mempunyai dokumen.Manakala di Rennes lebih 1500 peserta turun ke jalan raya sebagai solidariti terhadap pendatang Comoro.Naib presiden Liga Hak Asasi Manusia Perancis dan bekas ahli parlimen Eropah, Marie-Christine Vergiat mengecam layanan terhadap pendatang Comoro dari pulau Mayotte apabila mereka ditempatkan di pondok yang kotor.Rang undang-undang kontroversi itu, bertajuk "Mengawal imigresen sambil meningkatkan integrasi", antaranya bertujuan untuk menyediakan skop yang lebih besar untuk pengusiran, terutama bagi warga asing yang melakukan jenayah.Ia memerlukan tahap minimum bahasa Perancis sebelum permit kediaman selama beberapa tahun diberikan, memperkenalkan cap jari mandatori dan mengetatkan keperluan untuk pembaharuan permit jangka panjang.Rabu lalu, kerajaan Perancis sekali lagi gagal mencapai kata sepakat mengenai rang undang-undang imigresen, yang dianggap terlalu memecahbelahkan iklim sosial.- AFP


Gempa bumi sederhana landa wilayah Kahramanmaras

ANKARA, 29 April- Gempa bumi berukuran 4.7 pada skala Richter melanda wilayah Kahramanmaras di Turkiye pada 4.55 pagi (0255GMT) Sabtu.Pusat gempa dikesan di daerah Goksun, lapor Agensi Anadolu memetik maklumat di laman sesawang Pengurusan Bencana dan Kecemasan (AFAD).Gempa itu berlaku pada kedalaman tujuh kilometer.Kahramanmaras adalah pusat dua gempa bumi kuat pada 6 Februari lalu, masing-masing bermagnitud 7.7 dan 7.6 yang melanda 11 wilayah Turki – Adana, Adıyaman, Diyarbakir, Elazig, Hatay, Gaziantep, Kahramanmaras, Kilis, Malatya, Osmaniye dan Sanliurfa.Kira-kira 14 juta orang di Turkiye terjejas oleh gempa bumi itu selain penduduk di utara Syria. - BERNAMA-ANADOLU

(Foto fail memaparkan sebuah jengkaut mengalihkan bangunan runtuh di bandar Kahramanmaras yang dilanda gempa bumi pada 4 April 2023/ AFP)


Konflik Sudan, lebih 500 orang terbunuh

SUDAN, 30 April- Bekas Perdana Menteri Sudan Abdalla Hamdok memberi amaran bahawa konflik di Sudan boleh membawa kepada perang terburuk di dunia jika tidak dihentikan lebih awal.Lebih 500 orang terbunuh sejak pertempuran meletus pada 15 April lalu antara Angkatan Bersenjata Sudan (SAF) dan Pasukan Sokongan Pantas (RSF)."Jumlah orang awam yang mati terus meningkat dan Sudan menjadi huru-hara."Ramai orang di bandar dengan lima juta penduduk ini telah terperangkap di rumah mereka tanpa makanan, air dan elektrik."Saya fikir ia akan menjadi mimpi ngeri bagi dunia dan membawa kesan yang buruk."Konflik semasa adalah perang tidak masuk akal antara dua tentera."Tiada sesiapa yang akan keluar daripada kemenangan ini dan ia perlu dihentikan segera," katanya kepada pemberita di sini.Sementara itu, Pertubuhan Bangsa Bersatu (PBB) berkata kira-kira 75,000 orang telah kehilangan tempat tinggal akibat perang berkenaan.Ia juga telah mencetuskan penghijrahan besar-besaran warga asing dan kakitangan antarabangsa. - AFP


Budak 8 tahun antara lima ditembak mati

CLEVELAND, 30 April- Lima orang dipercayai sekeluarga termasuk seorang kanak-kanak 8 tahun maut dalam insiden tembakan di sebuah rumah di sini.Menurut Syerif Daerah San Jacinto, Greg Capers polis kini memburu suspek, seorang lelaki Mexico, yang dikatakan sedang mabuk semasa melakukan tembakan itu."Mayat mangsa yang berusia antara lapan hingga 40 tahun ditemukan bergelimpangan dari pintu hadapan hingga ke bilik tidur."Dua lagi mayat wanita ditemukan terbaring di atas dua bayi yang terselamat dalam tragedi tersebut."Semua mangsa ditembak di bahagian leher dengan tembakan disasarkan ke kepala."Pihak polis menerima panggilan kecemasan sekitar pukul 11:30 malam ."Semua mangsa maut di tempat kejadian," katanya kepada pemberita di sini.Beliau percaya penembak sudah meninggalkan wilayah itu.Penduduk setempat dilarang meninggalkan kediaman sehingga suspek berkenaan ditahan. - AFP


Loji kuasa nuklear, Erdogan zahir terima kasih kepada Putin

ANKARA, 29 April- Presiden Turkiye, Recep Tayyip Erdogan mengucapkan terima kasih kepada Presiden Vladimir Putin atas sumbangan Rusia dalam pembinaan loji kuasa nuklear Akkuyu.Erdogan menzahirkan ucapan terima kasih itu dalam perbualan telefon bersama Putin pada Khamis.Perbualan berkisar tentang situasi di Ukraine dan Inisiatif Bijian Laut Hitam. Dalam perbualan itu, perkembangan perang Rusia-Ukraine serta tindakan dalam konteks perjanjian bijirin turut dinilai.Presiden Erdogan mengumumkan kemungkinan mengusahakan inisiatif baharu dalam rangka kumpulan kerja yang dicadangkan.Erdogan dan Putin juga membincangkan perkembangan terkini di Syria.Putin juga mendoakan agar Erdogan cepat sembuh.- REUTERS


Stesen Janakuasa Liddell ditutup, tamatkan era loji arang batu

SYDNEY, 29 April - Loji janakuasa arang batu tertua di Australia akhirnya ditutup pada Jumaat.Langkah itu diambil ketika negara itu bersedia untuk peralihan seismik ke arah tenaga boleh diperbaharui.Stesen janakuasa Liddell yang terletak kira-kira tiga jam pemanduan ke utara Sydney adalah satu dalam siri loji arang batu yang tertua yang dijadual akan ditutup pada tahun-tahun akan datang.Dibina pada tahun 1971, Liddell membekalkan kira-kira 10 peratus daripada tenaga elektrik yang digunakan di New South Wales, negeri yang paling ramai penduduk di Australia.Pemilik Liddell, AGL berkata ia akan mengambil masa kira-kira dua tahun untuk merobohkan kemudahan loji tersebut.

"Lebih 90 peratus bahan dalam stesen janakuasa itu akan dikitar semula, termasuk 70,000 tan keluli yang lebih banyak keluli daripada yang terdapat di Jambatan Pelabuhan Sydney," kata syarikat itu.Selama beberapa dekad, arang batu telah membekalkan sebahagian besar tenaga elektrik Australia namun pakar tenaga boleh diperbaharui Universiti New South Wales, Mark Diesendorf memberitahu AFP bahawa stesen seperti Liddell dengan pantas menjadi "clunkers" yang tidak boleh dipercayai."Selain tidak cekap, sangat mencemarkan dan mahal untuk dibaiki, penggunaan secara meluas loji janakuasa arang batu akan menjadikan sasaran iklim Australia hampir mustahil untuk dicapai," kata Diesendorf.Berdepan tekanan awam yang meningkat untuk menangani krisis iklim, banyak syarikat bahan api fosil Australia semakin memilih untuk menutup loji arang batu lama.Stesen janakuasa arang batu terbesar di Australia, iaitu Eraring di New South Wales misalnya dijadualkan ditutup pada 2025.Sejak sekian lama, Australia dikenali sebagai salah satu pengeluar dan pengeksport arang batu terbesar di dunia.Bagaimanapun, kerajaan yang dipilih tahun lepas berikrar untuk memastikan 82 peratus daripada bekalan elektrik negara datangnya dari sumber tenaga yang boleh diperbaharui menjelang 2030.Pada masa ini, penggunaan tenaga boleh diperbaharu di Australia adalah sekitar 30 peratus.-AFP


UK tamatkan penerbangan pemindahan rakyat di Sudan

LONDON, 29 April - United Kingdom akan menamatkan penerbangan pemindahan dari Sudan untuk warganya hari ini selepas membawa lebih 1,500 orang keluar dari negara yang dilanda konflik itu setakat minggu ini.Timbalan Perdana Menteri, Oliver Dowden memaklumkan penerbangan terakhir dari lapangan terbang Wadi Saeedna akan dihentikan pada pukul 5 petang waktu tempatan.Dowden berkata, Ia susulan penurunan ketara bilangan warganya yang datang untuk pemindahan dalam tempoh 24-jam.

Dowden turut menafikan bahawa London telah meninggalkan mana-mana warga Britain atau tanggungan mereka di Sudan dan menegaskan "setiap warga Britain yang tampil ke hadapan dan tanggungan mereka yang layak telah dimasukkan ke dalam pesawat dengan selamat".Beliau berkata, UK akan mengekalkan sokongan konsular di negara Afrika timur di laluan keluar ke utara ke selatan serta di timur bandar Port Sudan.Pejabat Luar Negeri menrusi kenyataan memaklumkan sehingga kini seramai 1,573 orang majoritinya rakyat Britain dan tanggungan mereka yang layak telah dipindahkan sejak penerbangan pemindahan bermula lewat Selasa.Pejabat Luar Negara turut berikrar untuk "terus menekan semua pemangku diplomatik untuk mendapatkan gencatan senjata jangka panjang dan menamatkan pertumpahan darah di Sudan"."Akhirnya peralihan yang stabil kepada pemerintahan awam adalah cara terbaik untuk melindungi keselamatan dan kemakmuran rakyat Sudan," kata kenyataan itu.-AFP


Pengerusi BBC Britain letak jawatan, langgar kod kerajaan

LONDON, 29 April - Pengerusi BBC Britain, Richard Sharp mengumumkan peletakan jawatannya berikutan laporan yang mendapati beliau melanggar kod kerajaan.Laporan mendakwa, Sharp terlibat dalam membantu bekas Perdana Menteri, Boris Johnson mendapatkan pinjaman wang.

Menurut laporan oleh peguam Adam Heppinstall, Sharp dicadangkan untuk jawatan itu pada musim gugur 2020 kerana dia membantu Boris Johnson.Sharp disiasat berhubung pelantikannya untuk menerajui badan penyiar ikonik itu setelah beliau dilaporkan membantu memudahkan pinjaman £800,000 untuk Johnson beberapa minggu sebelum Johnson melantiknya sebagai pengerusi BBC.Laporan itu juga menyebut bagaimana Sharp menyatakan bahawa beliau memohon jawatan pengerusi BBC daripada Johnson pada November 2020 walaupun mengetahui beliau tidak boleh memainkan peranannya dengan bebas daripada Perdana Menteri jika dilantik.-AFP


Taliban didesak tarik larangan wanita bekerja untuk PBB

NEW YORK, 29 April- Majlis Keselamatan Pertubuhan Bangsa Bersatu (PBB) mendesak pemimpin Taliban menarik balik larangan terhadap wanita Afghanistan bekerja untuk PBB di negara itu.Badan dunia mengutuk larangan tersebut yang disifatkan sebagai satu penindasan terhadap wanita, mencabuli hak asasi manusia dan prinsip kemanusiaan. Resolusi yang dirangka Emeriah Arab Bersatu, (UAE) dan Jepun diluluskan sebulat suara dalam mesyuarat Majlis Keselamatan di New York.Pegawai Taliban berkata keputusan mengenai status pekerja wanita adalah isu dalaman.Resolusi Majlis Keselamatan turut mengiktiraf keperluan untuk menangani cabaran besar dihadapi ekonomi Afghanistan.Ini termasuk melalui penggunaan aset milik Bank Pusat Afghanistan untuk manfaat rakyat negara itu.- REUTERS


12 maut dalam serangan terbaharu peluru berpandu Rusia

UMAN, 29 April- Kota Kiev dihujani peluru berpandu Rusia, serangan pertama terhadap ibu negara Ukraine itu dalam tempoh 50 hari.Turut dibedil, beberapa bandar di Ukraine.Sekurang-kurangnya 12 orang dilaporkan terbunuh termasuk kanak-kanak berusia dua tahun. Gelombang serangan itu disifatkan antara yang terbesar sejak perang tercetus pada Februari 2022.Bandar Uman yang mempunyai 80,000 penduduk antara yang jadi sasaran.Menurut pihak berkuasa tempatan, peluru berpandu musuh menghentam sebuah bangunan kediaman dan sebuah gudang.Enam orang dilaporkan terbunuh manakala lapan yang lain cedera. Presiden Ukraine, Volodymyr Zelensky mengecam serangan terbaharu itu.Beliau berikrar untuk bertindak balas terhadap apa yang disifatkannya sebagai tindakan oleh pengganas Rusia.Kementerian Pertahanan Ukraine dalam satu kenyataan mengesahkan berjaya menembak jatuh 21 daripada 23 peluru berpandu yang dilancarkan pesawat pengebom strategik Tu-95 milik Rusia.Turut dimusnahkan, dua dron tempur.Kebanyakan pertempuran kini tertumpu di bahagian timur daerah perindustrian Donbas, dan bandar Bakhmut yang hampir musnah.- REUTERS


China dakwa bot Filipina cetus provokasi di Laut China Selatan

BEIJING, 28 April-Kerajaan China pada Jumaat mendakwa insiden kapal peronda pantainya yang hampir bertembung dengan kapal pengawal pantai Filipina yang membawa wartawan adalah merupakan satu tindakan terancang dan provokasi.Kejadian yang berlaku di kepulauan Spartly pada Ahad lalu itu merupakan insiden terbaru melibatkan kedua-dua negara di laluan air yang dipertikaikan.Dalam kejadian itu, dua bot pengawal pantai Filipina dikatakan menghampiri sebuah kapal peronda China yang dikenali sebagai Second Thomas Shoal, sebelum salah sebuah kapal pengawal Filipina itu dihalang daripada menghampiri beting oleh kapal peronda China itu yang berukuran dua kali ganda berbanding kapal peronda Filipina.Kejadian tersebut disaksikan oleh wartawan AFP yang berada di salah sebuah kapal pengawal Filipina yang berada kira-kira kurang 1 kilometer dari tempat kejadian.Kapten kapal pengawal pantai Filipina berkata kapal China itu berada hanya kira-kira 45 meter daripada bot berkenaan sebelum dia bertindak pantas mengelak daripada pelanggaran satu sama lain.

Kementerian Luar China menerusi satu sidang media Jumaat lalu berkata bot pengawal pantai Filipina telah menceroboh tanpa kebenaran negara itu."Kapal peronda pantai China menjaga kedaulatan wilayah dan ketenteraman maritim mengikut undang-undang."Kami mengambil langkah tepat untuk mengelakkan pelanggaran kapal Filipina," kata jurucakap Mao Ning."Ini adalah tindakan terancang dan provokatif oleh kapal Filipina dengan membawa wartawan di atas kapal."Tujuannya adalah untuk sengaja mencari kesalahan dan kesempatan bagi membesar-besarkan insiden berkenaan," tambahnya.China mendakwa sebahagian besar Laut China Selatan, yang menjadi laluan kira-kira AS$3 trilion barangan perdagangan, adalah kawasan miliknya.

Filipina pula sudah berulang kali mengingatkan Beijing supaya menghentikan aktiviti agresifnya di wilayah maritim itu.-AFP


Kumpulan pertama 385 rakyat Indonesia tiba dari Sudan

JAKARTA, 28 April- Kumpulan pertama 385 rakyat Indonesia yang dibawa keluar dari Sudan tiba di tanah air, hari ini. Mereka menaiki pesawat sewa khas dari Arab Saudi.

Perjalanan mengambil masa 10 jam dari Jeddah. Kepulangan mereka disambut Menteri Luar, Retno Marsudi dan Panglima Tentera, Laksamana Yudo Margono di Lapangan Terbang Antarabangsa Soekarno-Hatta, Jakarta. Mereka terdiri daripada 148 wanita dan 137 lelaki. "Memandangkan perjalanan sangat jauh dan memenatkan, mereka akan ditempatkan sementara di Jakarta Timur sebelum pulang ke rumah masing-masing," kata Marsudi kepada pemberita.

(Kumpulan pertama 385 rakyat Indonesia yang dibawa keluar dari Sudan tiba di tanah air, hari ini/Foto AFP)

Penerbangan pemindahan terakhir warga Indonesia dijadual Ahad iniSementara itu, sebuah lagi pesawat bagi membawa keluar warga Indonesia akan berlepas ke Sudan, esok. Marsudi memaklumkan, penerbangan terakhir dijadual pada Ahad. Indonesia telah memindahkan beratus-ratus warganya dari Khartoum ke Port Sudan. Dari Port Sudan, mereka akan menaiki pengangkutan udara dan laut ke Jeddah. Ini termasuk 111 orang yang akan diterbangkan ke Jeddah, hari ini. Terdapat kira-kira 1,200 orang warga Indonesia berdaftar dengan kedutaan negara itu di Khartoum.-AFP


Naib Presiden Argentina Christina Kirchner sahkan tidak bertanding

LA PLATA, 28 April-Naib Presiden Argentina, Christina Kirchner mengesahkan tidak akan bertanding pada pilihan raya negara itu yang bakal dilangsungkan pada Oktober depan.Ahli politik yang berusia 70 tahun itu sebelum ini pernah menjadi Presiden pada 2007 sehingga 2015 pernah dikaitkan dengan skandal rasuah dan pernah dibicarakan atas dakwaan mengalih dana awam semasa pemerintahannya.Namun, Krichner bebas daripada pemenjaraan dengan imuniti Parlimen.Pada acara yang berlangsung di selatan ibu negara Buenos Aires Khamis lalu, Krichner memberitahu tidak akan bertanding bagi jawatan Presiden di hadapan 2,000 para penyokong. "Tiada akan bertanding bagi jawatan Presiden", katanya. Spekulasi berkaitan pengganti Presiden ketika ini semakin memuncak selepas Presiden ketika ini, Alberto Fernandez yang mengesahkan tidak akan bertanding pada pilihan raya semula melalui pengumuman yang dibuat pada bulan lalu.Selain itu, tokoh pembangkang, Mauricio Macri yang pernah menjadi Presiden Argentina pada 2015-2019 juga mengumumkan tidak akan bertanding pada penggal akan datang.Krichner, bekas Presiden wanita pertama Argentina mengumumkan tidak akan menjadi calon selepas mahkamah menjatuhkan hukuman penjara enam tahun selain menghalangnya memegang jawatan kerajaan seumur hidup dan mempunyai imuniti sementara sebagai naib presiden.Wanita itu menyifatkan tuduhan yang dikenakan ke atasnya sebagai penganiayaan politik sejak melepaskan jawatan sebagai Presiden sebelum ini.Tugas getir menanti Presidn baharu Argentina yang terpaksa berdepan dengan krisis ekonomi yang menyaksikan kadar inflasi negara itu yang meningkat kepada 22 peratus dalam tempoh tiga bulan dan kenaikan 100 peratus tahun lalu.Krichner pada Khamis telah menyerang Javier Milei, salah seorang ahli politik yang diketahui sebagai penyokong mata wang Dolar AS selepas Peso mengalami susut nilai yang teruk berbanding Dolar AS.Selain itu, Krichner turut menuduh Tabung Kewangan Antarabangsa (IMF) mencetuskan inflasi di negara 'Amerika Latin' itu selepas bertindak menandatangani perjanjian pinjaman dengan kerajaan terdahulu bernilai $44.5 bilion dolar.Argentina bakal mengadakan pilihan raya pada 22 Oktober depan manakala pusingan kedua dijadualkan pada 19 November-AFP

(Naib Presiden Argentina, Christina Kirchner/FOTO FB CFKArgentina)


AU gesa bantu penduduk tinggalkan Sudan

ADDIS ABABA, 28 April- Kesatuan Afrika (AU) pada Khamis merayu negara jiran Sudan dan masyakarat antarabangsa untuk membantu penduduk melarikan diri daripada konflik di negara itu. Pada masa sama menggesa gencatan senjata dikuatkuasakan semula. Pengerusi Suruhanjaya AU, Moussa Faki Mahamat ketika membuat seruan itu meminta negara jiran, agensi serantau dan global membantu memudahkan pemindahan orang awam. Serta, memastikan mereka melintasi sempadan dengan selamat, tanpa halangan. Faki turut menggesa tentera Sudan dan pasukan separa tentera, RSF segera bersetuju untuk menguatkuasakan gencatan senjata kekal. Ia bagi memudahkan penghantaran bantuan kemanusiaan kepada penduduk yang sangat memerlukan. Sebelum ini, beberapa gencatan senjata yang dikuatkuasakan sejak pertempuran 15 April lalu, menemui kegagalan.Sejak konflik tercetus, ribuan orang telah melarikan diri dari Sudan ke negara jiran, terutamanya Chad dan Mesir, menurut Pertubuhan Bangsa Bersatu.-AFP

(Gambar imej satelit menunjukkan pesawat udara yang musnah di Lapangan Terbang Antarabangsa Khartoum/Foto AFP)


Wanita Thailand didakwa bunuh sekurang-kurangnya 12 orang dengan racun sianida

BANGKOK, 27 April- Polis Thailand menahan seorang wanita yang disyaki membunuh secara terancang sekurang-kurangnya 12 orang.Wanita berusia 36 tahun yang dikenali sebagai Sararat Rangsiwuthaporn, didakwa meracuni mangsa menggunakan sianida.Wanita yang sedang hamil empat bulan itu ditahan di Bangkok pada Selasa berikutan siasatan mengenai kematian seorang wanita baru-baru ini.Ketua Polis Negara, Pol Jen Damrongsak Kittipraphat berkata polis percaya mungkin terdapat lebih ramai mangsa."Satu bilik gerakan akan ditubuhkan oleh Biro Polis Wilayah 7 untuk memudahkan orang ramai membuat laporan," katanya pada sidang media di sini pada Khamis.Beliau berkata bekas suami suspek yang merupakan pegawai polis dan kakaknya seorang ahli farmasi akan dipanggil untuk disoal siasat.Sementara itu, Timbalan Komander Bahagian Pencegah Jenayah (CSD) Pol Kol Anek Taosupap berkata polis mendapatkan keterangan daripada dua individu penting dalam kes itu, seorang daripadanya mangsa yang dilaporkan terselamat daripada cubaan meracun yang dilakukan suspek.“Selain pertuduhan pembunuhan terancang, polis akan mengenakan pertuduhan tambahan termasuk niat mencuri harta benda, meracun dan mencuri,” katanya.Selain itu, katanya polis akan menyiasat dakwaan penglibatan suspek dalam pinjaman wang dan skim piramid.

Terdahulu, ibu dan kakak kepada mendiang Siriporn Khanwong dari Kanchanaburi memfailkan aduan yang membawa kepada penahanan suspek.Siriporn telah menemani suspek untuk upacara merit, amalan Buddha yang penting, pada 14 April dan kemudiannya rebah dan mati di tebing sungai Mae Klong di Ban Pong di Ratchaburi.Keluarga mangsa mengesyaki kemungkinan adanya perbuatan khianat memandangkan anak mereka membuat perjalanan bersama suspek pada awal bulan ini.Siasatan awal mendapati suspek dipercayai mencampurkan sianida dalam makanan Siriporn, yang akhirnya menyebabkan kematiannya.Suspek didakwa mencuri barangan berharga milik mangsa.Pada Rabu, Mahkamah Jenayah membenarkan permintaan polis untuk terus menahan suspek tanpa jaminan atas pertuduhan membunuh Siriporn.-BERNAMA


Jasad 587 mangsa pembunuhan beramai-ramai digali di Timur Rwanda

IGALI, 27 April - Jasad sekurang-kurangnya 587 orang daripada puak Tutsi yang menjadi mangsa pembunuhan beramai-ramai pada 1994, digali di daerah Rusizi di barat Rwanda, lapor Xinhua yang memetik penyiar kebangsaan Rwanda Television pada Rabu.“Kami telah menemui mayat 587 mangsa pembunuhan beramai-ramai sejak memulakan pencarian pada 23 Mac tahun ini,” kata Oswald Kabera, seorang mangsa yang terselamat dan anggota IBUKA, sebuah organisasi payung persatuan mangsa pembunuhan beramai-ramai, dipetik sebagai berkata.Beliau berkata penemuan mayat itu terbongkar apabila sebuah gereja di daerah itu menjalankan kerja-kerja membuat teres dalam usaha penyediaan tanah untuk pertanian."Jasad seorang mangsa pembunuhan beramai-ramai ditemui dalam proses itu dan ini mendorong pihak berkuasa daerah Rusizi untuk memulakan pencarian mangsa pembunuhan beramai-ramai,” kata Kabera.Jasad mangsa masih ditemui di banyak kawasan di Rwanda, 29 tahun selepas pembunuhan beramai-ramai itu berelaku.Rakyat Rwanda memulakan aktiviti memperingati ulang tahun ke-29 Genosid 1994 bertema "Remember-Unite-Renew" pada 7 April.Aktiviti memperingati pembunuhan beramai-ramai itu akan diteruskan sehingga 4 Julai menandakan  malapetaka 100 hari, apabila lebih satu juta orang, terutama anggota masyarakat Tutsi dan Hutu dibunuh. -BERNAMA-XINHUA

(Penemuan mayat itu terbongkar apabila sebuah gereja di daerah itu menjalankan kerja-kerja membuat teres dalam usaha penyediaan tanah untuk pertanian/ FOTO Twitter @Informer_ke)


Akhbar tertua di dunia ditamat cetakannya

VIENNA, 28 April- Parlimen Austria memutuskan untuk menamatkan cetakan harian salah satu akhbar tertua di dunia iaitu Wiener Zeitung sebelum diteruskan secara dalam talian penerbitannya.Keputusan itu dilihat sebagai langkah terakhir selepas berlaku pertikaian selama bertahun-tahun mengenai akhbar milik kerajaan Austria.Akhbar yang mula diterbitkan pada tahun 1703 itu pada mulanya menggunakan nama Wiennerisches Diarium, sebelum dinamakan semula sebagai Wiener Zeitung pada tahun 1780.Presiden Ketiga Parlimen Austria, Norbert Hoger, berkata keputusan itu diterima pakai dengan majoriti, manakala undang-undang baharu bagi memindahkan penerbitan akhbar berkenaan dalam talian adalah pada 1 Julai ini.Akhbar terbabit akan mengekalkan sekurang-kurangnya 10 penerbitan cetakan setahun, bergantung pada dana yang ada.Menurut Persatuan Penerbit Berita Dunia, Wiener Zeitung pada tahun 2004 adalah salah satu akhbar tertua yang masih dalam edaran.Akhbar berkenaan dijadikan sebagai saluran berita rasmi kerajaan Austria dan akan beralih ke platform dalam talian.Kerajaan Austria mendakwa perkara itu adalah selaras dengan arahan Eropah untuk memusatkan dan menerbitkan maklumat rasmi dalam talian.

(Edisi terakhir akhbar Austria Wiener Zeitung/ AFP)

Sementara itu, Wiener Zeitung juga akan menubuhkan hab media, agensi kandungan dan pusat latihan untuk wartawan.Akhbar Wiener Zeitung mengedarkan kira-kira 20,000 naskhah pada hari bekerja dan dua kali ganda jumlahnya pada hujung minggu.Naib Presiden Suruhanjaya Kesatuan Eropah (EU) Vera Jourova, berkata pihaknya tidak berpuas hati terhadap perkara berkenaan."Saya rasa selama ini akhbar Wiener Zeitung memainkan peranan yang baik dalam menyalurkan berita kepada orang ramai," katanya.Selasa lalu, ratusan orang awam turun ke jalan di Vienna bagi membantah tindakan kerajaan berkenaan. - AFP


WHO keluarkan amaran sirap ubat batuk tercemar buatan India

NEW DELHI, 27 April- Pertubuhan Kesihatan Sedunia (WHO) mengeluarkan amaran mengenai sirap ubat batuk buatan India, yang mengandungi Dietilena glikol dan Etilena glikol.Satu penghantaran sirap ubat batuk yang tercemar itu ditemui di Kepulauan Marshal dan Micronesia.Berdasarkan sampel ubat batuk sirap jenis Guaifenesin TG dari kepulauan itu didapati mengandungi jumlah Dietilena glikol dan Etilena glikol, yang tidak boleh diterima.Guaifenesin TG digunakan untuk melegakan kesesakan pada dada dan gejala batuk.Bagaimanapun, Badan kesihatan global itu tidak memaklumkan pengambilan ubat batuk itu akan menyebabkan individu jatuh sakit.Amaran baharu itu dikeluarkan selepas WHO mengaitkan sirap ubat batuk jenama lain yang dikeluarkan di India dengan kematian kanak-kanak di Gambia dan Uzbekistan.- REUTERS


Singapura naikkan ABSD hartanah kediaman kepada 60%

SINGAPURA, 27 April- Singapura menetapkan pembayaran sebanyak 60% Duti Setem Pembeli Tambahan (ABSD) terhadap warga asing yang mahu membeli hartanah kediaman di negara seberang tambak itu.Tarif yang dinaikkan daripada 30% sebelum ini, berkuat kuasa hari ini.Kerajaan Singapura mengambil langkah terbaharu itu bagi mengawal harga hartanah.Rakyat tempatan yang mahu membeli hartanah kediaman kedua pula, perlu membayar kadar ABSD sebanyak 20 peratus iaitu kenaikan 17%.Bagi warga Singapura yang merancang membeli hartanah kediaman ketiga dan seterusnya pula perlu membayar kadar baharu 30 % berbanding 25% sebelum ini.Kadar 30% diumumkan kerajaan itu turut diguna pakai kepada penduduk tetap (PR) yang membeli hartanah kediaman kedua mereka.Menurut pihak berkuasa Singapura, sekiranya tidak dikawal, harga boleh melebihi asas ekonomi dengan risiko kenaikan harga yang berterusan berbanding pendapatan.- REUTERS


Sasar 30% penglibatan wanita dalam kerjaya utama - PM Jepun

TOKYO, 27 April- Perdana Menteri Jepun, Fumio Kishida mengarahkan pentadbirannya supaya memulakan langkah untuk mempertingkatkan jumlah penglibatan eksekutif wanita dalam syarikat-syarikat utama negara kepada 30% atau lebih menjelang 2030.

Tahun lalu, golongan wanita hanya mewakili 11.4% daripada jumlah eksekutif dalam syarikat tersenarai utama Jepun, menurut tinjauan pejabat kabinet, walaupun angka itu telah meningkat sejak beberapa tahun kebelakangan ini.

“Menjelang 2030, kami cuba berusaha untuk mencapai nisbah 30% penglibatan wanita atau lebih dalam syarikat tersenarai di pasaran utama Bursa Saham Tokyo,” kata Fumio Kishida kepada para pegawainya pada mesyuarat mengenai kesaksamaan jantina di sini.

Jelas Kishida usaha memastikan kepelbagaian bakal meningkatkan inovasi serta ekonomi negara.

(PM Jepun, Fumio Kishida ketika berucap pada Sidang KemuncakPerniagaan G7 di Tokyo pada 20 April lalu/Fail AFP)

Mesyuarat sama turut membincangkan kaedah bersesuian untuk menawarkan lebih banyak perjawatan tetap kepada wanita; kebanyakan mereka bekerja secara sambilan bagi memastikan keseimbangan antara kerjaya dan anak-anak.

Realitinya, Jepun kini berdepan cabaran untuk memperbaiki jurang jantina dalam jawatan utama atau kepimpinan, khususnya dalam politik dan di peringkat tinggi.

Negara itu juga sedang bergelut untuk memperbaiki jurang jantina dalam jawatan kepimpinan utama, terutama dalam kerjaya politik dan firma utama negara, serta jurang gaji antara pekerja lelaki dan wanita.

Pada 2022, negara matahari terbit itu berada pada kedudukan 116 daripada 146 negara daripada segi penglibatan wanita dalam bidang pekerjaan. -AFP


Serangan peluru berpandu Rusia, ragut satu nyawa

KIEV, 27 April- Seorang terbunuh dan 15 individu tercedera di bandar Mykolaiv, selatan Ukraine susulan serangan peluru berpandu Rusia pada awal pagi tadi.Menurut datuk bandarnya, Oleksandr Senkevych, penduduk Mykolaiv mendengar empat letupan kuat sekitar pukul 1.00 pagi."Setakat ini, maklumat yang disahkan mendapati satu peluru berpandu mengenai bangunan tinggi dan satu lagi pula mengenai rumah persendirian," kata Oleksandr di Telegramnya.Beliau menambah bahawa beberapa rumah di bandar telah kehilangan bekalan elektrik.Mykolaiv terletak di Laut Hitam, kira-kira 170 kilometer dari Crimea yang diilhamkan Moscow.Tentera Rusia kerap menyasarkan lokasi berkenaan sejak permulaan pencerobohannya pada Februari 2022.Menurut Pejabat Pesuruhjaya Tinggi PBB bagi Hak Asasi Manusia, lebih 8,000 orang awam telah terbunuh di Ukraine sejak itu.UNHCR menambah bahawa angka-angka itu, yang terakhir dikemas kini pada pertengahan Mac, mungkin adalah sesuatu yang dipandang remeh.Sehari sebelum serangan Mykolaiv, satu lagi serangan peluru berpandu ke atas sebuah muzium membunuh dua orang dan mencederakan 10 di Kupiansk, sebuah bandar berhampiran timur laut.Serangan itu mendorong Presiden Ukraine, Volodymyr Zelensky menuduh Rusia cuba memadamkan sejarah dan budaya negaranya.- AFP


Letupan gas, sembilan cedera di Slovakia

(Foto Facebook Eduard Heger - predseda vlády SR)

BRATISLAVA, 27 April- Seramai sembilan orang cedera akibat letupan gas di lombong arang batu di bandar Novaky di barat Slovakia.Perdana Menteri Slovakia, Eduard Heger berkata empat mangsa berada dalam keadaan kritikal."Dua daripada mangsa adalah warga Poland manakala seorang lagi warga Ukraine," katanya kepada pemberita di sini.Sementara itu, Ketua Syarikat Perlombongan Hornonitrianske Bane Prievidza berkata pembakaran metana terkumpul menyebabkan kecederaan kepada pelombong berkenaan.Punca api meletus tidak dapat dipastikan.Kejadian masih dalam siasatan.Menurut resolusi kerajaan yang diterima pakai pada 2019, Slovakia akan menghentikan perlombongan arang batu menjelang akhir tahun ini, sejajar dengan matlamat iklim Eropah. - AFP


Samsung Electronics catat pendapatan suku tahunan terburuk 14 tahun

SEOUL, 27 April- Samsung Electronics merekodkan keuntungan suku tahunan paling buruk dalam tempoh 14 tahun, disebabkan pengurangan perbelanjaan pengguna untuk perlatan elektronik dan lebihan penawaran mikrocip dunia.

Ia sekali gus memberi kesan besar kepada perniagaan asas syarikat, iaitu cip memori.

Syarikat dari Korea Selatan, pengeluar cip memori dan telefon pintar terbesar dunia menerusi kenyataan memberitahu keuntungan operasi merosot 640 bilion won (AS$78.6 juta) – jatuh 95% berbanding tahun sebelumnya.

Pendapatan bersih syarikat pada suku pertama jatuh 86.1% kepada 1.57 trilion won, dan jualan jatuh 18% kepada 63.75 trilion won.

Syarikat itu berkata, “secara keseluruhan perbelanjaan pengguna semakin perlahan disebabkan ketidaktentuan persekitaran makroekonomi dunia”.

Samsung turut menyalahkan permintaan cip memori yang semakin perlahan – biasanya menjana separuh daripada keuntungan syarikat – dan kejatuhan harga cip.

Bahagian pengeluaran cip Samsung melaporkan kerugian 4.58 trilion won, pertama kali mencatat kerugian sejak 2009 – ketika dunia bangkit daripada krisis kewangan 2008.

"Penurunan harga secara berterusan dan peningkatan penilaian kerugian... di tengah-tengah sentimen yang semakin lemah dan kesan berterusan penyelarasan inventori oleh pelanggan; disebabkan ketidaktentuan pengaruh luaran yang berpanjangan," kata syarikat itu.

Bagaimanapun, syarikat itu masih yakin bahawa permintaan untuk cip memori “dijangka beransur pulih” pada separuh kedua 2023, "di tengah-tengah unjuran bahawa tahap inventori pelanggan akan menurun."

Firma itu adalah anak syarikat gergasi utama Kumpulan Samsung, terbesar daripada kalangan konglomerat yang diuruskan ahli keluarga, juga menguasai perniagaan dalam ekonomi ke-4 terbesar di Asia itu.

Kemerosotan keuntungan suku pertama adalah pengurangan margin ketiga berturut-turut untuk Samsung, menyaksikan kejatuhan 70% dalam keuntungan operasi pada suku ke-4 tahunan. -AFP


Peru sekat kemasukan pendatang asing

LIMA, 27 April- Presiden Peru menetapkan darurat di sempadan Amerika Selatan dan mengarahkan penempatan tentera di kawasan itu bagi menyekat pendatang asing yang menuju ke utara dari Chile.Menurut Pertubuhan Bangsa Bersatu (PBB), kebanyakan pendatang itu dari Haiti dan Venezuela."Pendatang terbabit pernah tinggal di Chile."Mereka telah disekat berminggu-minggu di sempadan antara bandar Tacna dan Arica di utara Chile."Chile kini mengetatkan kawalan migrasi."Kerajaan Peru telah menghantar 200 pegawai polis untuk mengukuhkan pusat kawalan imigresen, sekali gus mengehadkan jenayah rentas sempadan," katanya menerusi kenyataan.Terdahulu, Presiden Peru, Dina Boluarte mengarahkan tambahan askar di sempadan Chile, Bolivia, Brazil, Ecuador dan Colombia dalam usaha menyekat pendatang asing.Beliau bagaimanapun tidak menyatakan tempoh darurat di sempadan tersebut. - AFP


Koleksi peribadi Freddie Mercury bakal dilelong

(Koleksi peribadi Freddie Mercury yang akan dilelong / FOTO SOTHEBY'S)

LONDON, 26 April- Lebih 1,500 barangan daripada koleksi peribadi Freddie Mercury, termasuk pakaian, objek unik dan lirik draf tulisan tangan yang sebelum ini tidak pernah didedahkan kepada umum, akan dilelong akhir tahun ini.Koleksi penyanyi utama Queen itu, yang sebahagian besarnya tidak 'disentuh' di rumahnya di barat London dalam tempoh tiga dekad sejak kematiannya, akan dipamerkan secara terbuka di ibu negara Britain selama sebulan mulai 4 Ogos.Sebelum itu mulai Jun, koleksi tersebut akan turut diterbangkan ke New York, Los Angeles dan Hong Kong sebelum berakhir di London.Pelbagai barangan merangkumi pakaian, lukisan, dan objek dari kehidupan seharian Freddy Mercury kemudiannya akan dilelong dan dijangka memperoleh sekurang-kurangnya £6 juta (AS$7.5 juta).Kesemua barangan itu dijual oleh Mary Austin, salah seorang rakan terdekat ikon itu, yang diberi amanah untuk menjaga barangan tersebut di rumahnya di Garden Lodge, di daerah Kensington mewah London sejak dia meninggal dunia pada 1991.Koleksi yang bakal dilelong termasuk replika St Edward's Crown, versi sebenar yang akan digunakan oleh Raja Charles III pada pertabalan minggu depan yang dipakai oleh bintang Queen itu di atas pentas pada 1980-an.Bersamanya, mantel berbulu baldu merah dan bertatah berlian hasil rekaan rakan baiknya Diana Moseley.Kedua-duanya dipakai Mercury ketika membuat persembahan di konsert Live Aid yang terkenal di dunia pada tahun 1985 dan persembahan akhir "God Save The Queen" semasa jelajah Queen terakhirnya pada tahun 1986. Ia dianggarkan mencecah sehingga £80,000.Lirik tulisan tangan Queen's "We Are The Champions" yang tidak pernah dilihat sebelum ini, salah satu lagu paling terkenal kumpulan itu, juga akan dijual.Draf lirik, menjangkau lebih sembilan muka surat, berharga £200,000 hingga £300,000.Karya seni oleh Pablo Picasso dan Henri Matisse, set permata Faberge berusia berabad-abad, jam meja nephrite dan enamel, dan cetakan blok kayu Jepun antik adalah antara barangan lain yang ditawarkan."Koleksi Freddie Mercury adalah manifestasi kreativiti seorang lelaki yang luar biasa, rasa dan pandangan yang tidak tersilap untuk kecantikan," kata David Macdonald dari Sotheby.Austin akan mendermakan sebahagian daripada hasil lelongan kepada Mercury Phoenix Trust, yayasan diasaskan oleh anggota kumpulan Queen Brian May, Roger Taylor dan pengurus mereka Jim Beach, untuk menyokong inisiatif HIV/Aids dan kepada Elton John Aids Foundation.-AFP


Agensi EU seru kurangkan penggunaan racun perosak

COPENHAGEN, 26 April- Agensi alam sekitar EU pada Rabu menggesa negara anggotanya untuk mengurangkan penggunaan racun perosak kerana bimbang penjualan bahan kimia berbahaya itu kekal kukuh walaupun terdapat kesan terhadap kesihatan manusia dan biodiversiti."Dari 2011 hingga 2020, jualan racun perosak di EU-27 kekal secara relatif stabil pada kira-kira 350,000 tan setahun," kata EEA dalam laporan baharu, memetik data daripada Eurostat.Racun perosak digunakan secara meluas dalam sektor pertanian dan perhutanan, di sepanjang jalan raya dan kereta api, dan di kawasan bandar seperti taman awam atau taman permainanRacun perosak jenis Insektisida imidacloprid dan herbisida metolachlor menunjukkan bilangan penggunaan tertinggi di seluruh Eropah, terutamanya di utara Itali dan timur laut Sepanyol.Di dalam air bawah tanah, atrazin herbisida menyebabkan kesan buruk paling banyak walaupun ia telah diharamkan sejak 2007.Pendedahan manusia kepada racun perosak kimia, terutamanya melalui makanan dan udara di kawasan pertanian, dikaitkan dengan perkembangan penyakit jantung, pernafasan dan saraf, serta kanser, kata laporan itu."Membimbangkan, semua racun perosak yang dipantau dikesan dalam kepekatan yang lebih tinggi berbahaya pada kanak-kanak berbanding orang dewasa," kata EEA.Dalam kajian yang dijalankan di Sepanyol, Latvia, Hungary, Republik Czech dan Belanda antara 2014 dan 2021, sekurang-kurangnya dua racun perosak dikesan dalam badan 84% peserta tinjauan.Pencemaran racun perosak juga mendorong kehilangan biodiversiti,, menyebabkan penurunan ketara dalam populasi serangga dan mengancam pengeluaran makanan.Kajian Jerman yang dipetik dalam laporan itu mendapati penurunan 76% serangga terbang di zon terlindung dalam tempoh 27 tahun.Ia mengenal pasti racun perosak sebagai salah satu punca penurunan itu.Di 11 negara anggota EU, jualan racun perosak menurun antara 2011 dan 2020, dengan kejatuhan terbesar di Republik Czech, Portugal dan Denmark.Latvia dan Austria menyaksikan kadar peningkatan paling kukuh dari segi jualan, manakala peningkatan paling ketara dalam jumlah dicatatkan di Jerman dan Perancis.Kedua-dua negara terakhir ini, bersama-sama dengan Sepanyol dan Itali, empat pengeluar pertanian terbesar EU menyumbang jumlah tertinggi yang dijual untuk kebanyakan kumpulan bahan aktif.Sistem pengeluaran makanan moden bergantung pada jumlah racun perosak kimia yang tinggi untuk memastikan kestabilan dan kuantiti hasil tanaman, dan mengekalkan keselamatan makanan.Menurut EEA, 83% tanah pertanian yang diuji dalam kajian 2019 mengandungi sisa racun perosak.Agensi itu menggesa 27 anggota EU untuk mengurangkan pergantungan kepada racun perosak.Laporan berasingan yang diterbitkan pad Rabu oleh Pihak Berkuasa Keselamatan Makanan Eropah (EFSA) menunjukkan bahawa pada 2021, 96% sampel makanan yang dianalisis berada dalam had undang-undang untuk sisa racun perosak.Limau gedang yang diimport dari luar EU mempunyai tahap sisa racun perosak tertinggi pada 2021 dan oleh itu kawalan baharu telah diperkenalkan, kata EFSA.-AFP


Mangsa kultus, mati kebuluran meningkat kepada 90

SHAKAHOLA, 26 April- Angka kematian mangsa kebuluran kumpulan ajaran sesat di Kenya meningkat kepada 90 orang.Jumlah itu termasuk ramai mangsa kanak-kanak.Polis bagaimanapun berkata penyiasat terpaksa menghentikan proses pencarian mayat kerana bilik mayat penuh.Penemuan kubur besar di hutan Shakahola berhampiran bandar pantai Malindi telah mengejutkan rakyat Kenya, dengan ketua kultus Paul Mackenzie Nthenge dituduh menyebabkan kematian pengikutnya dengan berdakwah bahawa kelaparan adalah satu-satunya jalan menuju Tuhan.Terdapat kebimbangan lebih banyak mayat boleh ditemui ketika pasukan pencari menemui 17 mayat pada Selasa, dengan penyiasat mengatakan kanak-kanak merupakan sebahagian besar mangsa.Ada yang menggelar tragedi itu sebagai 'Pembunuhan beramai-ramai Hutan Shakahola.Kerajaan Kenya telah berikrar untuk membanteras ajaran agama sesat di negara yang sebahagian besarnya beragama Kristian."Kami tidak tahu berapa banyak lagi kubur, berapa banyak lagi mayat, kami mungkin akan temui," kata Menteri Dalam Negeri Kithure Kindiki kepada pemberita, sambil menambah jenayah itu cukup serius untuk menjamin tuduhan keganasan terhadap Nthenge."Individu yang menggesa orang lain untuk berpuasa dan mati sedang makan dan minum dan mereka kononnya sedang mempersiapkan diri mereka untuk bertemu dengan penciptanya."Majoriti yang maut adalah kanak-kanak, menurut tiga sumber yang rapat dengan penyiasatan, menonjolkan sifat mengerikan amalan kultus yang didakwa termasuk menggesa ibu bapa untuk melaparkan anak mereka.“Majoriti mayat yang digali adalah kanak-kanak,” kata seorang penyiasat forensik kepada AFP.Seorang pegawai dari Direktorat Siasatan Jenayah (DCI) turut mengesahkan bahawa kanak-kanak menyumbang lebih separuh daripada mangsa, diikuti wanita.Hussein Khalid, pengarah eksekutif kumpulan hak asasi Haki Afrika memberitahu polis mengenai aktiviti Nthenge, memberitahu AFP kultus itu merancang bahawa kanak-kanak yang perlu mati kelaparan dahulu, diikuti oleh wanita, dan akhirnya lelaki.Beliau berkata 50 hingga 60% daripada mangsa adalah kanak-kanak, yang mayat mereka ditemui berbalut kain kafan."Kengerian yang kita saksikan sejak empat hari lepas amat trauma. Tiada apa yang menyediakan anda untuk kubur besar kanak-kanak," katanya.Penyiasat memberitahu AFP mereka menemui mayat dihimpit ke dalam lubang cetek sehingga enam orang di dalam liang lahad manakala yang lain dibiarkan terdedah.Ketika kematian semakin meningkat, pegawai DCI memberitahu AFP bahawa pasukan pencari perlu menghentikan usaha mereka sehingga bedah siasat selesai."Kami tidak akan menggali selama beberapa hari, jadi kami mempunyai masa untuk melakukan bedah siasat kerana bilik mayat penuh," katanya.Hospital kecil daerah Malindi yang dikendalikan kerajaan telah memberi amaran bahawa bilik mayatnya kehabisan ruang untuk menyimpan mayat dan sudah beroperasi melebihi kapasiti."Rumah mayat hospital itu mempunyai kapasiti 40 mayat," kata pentadbir hospital itu, Said Ali, sambil menambah bahawa pegawai telah menghubungi Palang Merah Kenya untuk mendapatkan peti sejuk mayat.Kindiki berkata 34 orang telah ditemui hidup setakat ini di kawasan hutan seluas 325 hektar (800 ekar).Adalah dipercayai bahawa beberapa pengikut Gereja Good News International dikendalikan Nthenge masih boleh bersembunyi dalam belukar di sekitar Shakahola dan berisiko mati jika tidak ditemui dengan cepat.Presiden Kenya William Ruto telah berikrar untuk mengambil tindakan terhadap ketua kultus penyangak seperti Nthenge yang mahu menggunakan agama untuk memajukan ideologi yang aneh dan tidak boleh diterima.Semasa penyiasatan terbongkar, persoalan telah timbul tentang bagaimana kultus itu dapat beroperasi tanpa dikesan walaupun Nthenge menarik perhatian polis enam tahun lalu.Pengiklan televisyen itu telah ditangkap pada 2017 atas tuduhan radikalisasi selepas menggesa keluarga untuk tidak menghantar anak mereka ke sekolah, mengatakan pendidikan tidak diiktiraf oleh kitab Injil.Nthenge ditangkap sekali lagi bulan lalu, menurut media tempatan, selepas dua kanak-kanak mati kelaparan dalam jagaan ibu bapa mereka.Dia dibebaskan dengan jaminan 100,000 syiling Kenya (AS$700) sebelum menyerah diri kepada polis berikutan serbuan Shakahola.Nthenge akan hadir di mahkamah pada 2 Mei.- AFP


Gagal: Syarikat Jepun tekad teruskan misi hantar kenderaan robotik ke bulan

(Ketua Pegawai Eksekutif ispace, Hakamada, dalam sidang media berkaitan program Hakuto-R di Tokyo)

TOKYO, 26 April- Syarikat permulaan Jepun menerusi misi ispace mengakui cita-cita tinggi mereka untuk muncul syarikat swasta pertama berjaya mendaratkan kenderaan robotik tanpa pemandu di bulan, gagal namun terus beriltizam untuk meneruskan misi baharu.

Kenderaan tanpa pemandu Hakuto-R Misi 1 itu dijadualkan tiba di permukaan bulan, namun komunikasi terputus semasa proses menurunkan dan setakat 25 minit selepas kenderaan itu dijadualkan mendarat, komunikasi masih gagal dipulihkan.

“Ia telah dikenal pasti ada kemungkinan tinggi kapal angkasa (kenderaan robotik) mungkin mendarat secara keras di permukaan bulan,” kata ispace dalam satu kenyataan.

Syarikat itu memaklumkan pasukan jurutera mereka sedang mencari punca gagal mendarat seperti dirancang.

“Meskipun kami tidak menjangka kegagalan pendaratan di bulan pada masa ini, kami percaya bahawa kami telah mencapai sepenuhnya kepentingan misi ini, setelah memperoleh banyak data dan pengalaman," kata Ketua Pegawai Eksekutif yang juga pengasas ispace, Takeshi Hakamada.

“Lebih penting adalah menggunakan pengetahuan dan pengalaman yang ada untuk kembali ke Misi 2 dan seterusnya," katanya.

(Kenderaan robotik/kapal angkasa Hakuto-R Mission 1 yang disimpan dalam roket Falcon 9 SpaceX di lokasi tidak didedahkan/AFP)

Jelas Hakamada, syarikatnya sedang membangunkan dua percubaan susulan untuk mendaratkan kenderaan (kapal angkasa) di permukaan bulan dan kegagalan itu tidak akan membantutkan cita-cita seterusnya.

Tegasnya, kegagalan itu juga bukanlah penamat mengecewakan untuk misi yang bermula dengan pelancaran kapal angkasa pada Disember lalu menggunakan roket SpaceX Falcon 9, roket yang membawa muatan dari beberapa negara, termasuk kapal angkasa bulan dari Emiriah Arab Bersatu.

Kenderaan robotik itu hanya bersaiz lebih dua meter (6.5 kaki) tinggi dan seberat 340 kilogram (750 paun), sudah berjaya masuk ke orbit bulan, pada bulan lalu.

Pendaratan sepatutnya boleh dilakukan secara automatik sepenuhnya dan komunikasi boleh diaktifkan sebaik berjaya mendarat di bulan.

Setakat ini, hanya Amerika Syarikat, Rusia dan China berjaya mendaratkan kenderaan robotik mereka di permukaan bulan. –AFP


Jerman, Britain pintas pesawat Rusia

BERLIN, 26 April- Jerman dan Britain memintas tiga pesawat peninjau tentera Rusia di atas Laut Baltik.Tentera Udara Jerman mengsahkan perkara itu pada Rabu."Pesawat peninjau dipintas. Eurofighters Jerman dan British telah dimaklumkan untuk mengenal pasti tiga pesawat tentera. Dua SU-27 Flanker dan IL-20 dari Rusia terbang semula tanpa isyarat transponder di ruang udara antarabangsa di atas Laut Baltik," kata tentera udara di Twitter.Sebagai ahli NATO, Jerman mengambil bahagian dalam memantau ruang udara di negara-negara Baltik.Keselamatan telah dipertingkatkan bagi negara-negara Baltik selepas Rusia menyerang Ukraine tahun lepas.Jet tentera Rusia telah berulang kali tersasar ke ruang udara di atas Laut Baltik dalam beberapa bulan kebelakangan ini.-AFP


Singapura gantung banduan bawa lebih 1kg ganja

SINGAPURA, 26 April- Biarpun menerima kecaman kumpulan hak asasi manusia , Singapura tetap melaksanakan hukuman gantung seorang banduan hari ini selepas dia disabitkan dengan konspirasi untuk menyeludup satu kilogram ganja.Menurut jurucakap Perkhidmatan Penjara Singapura, banduan dikenali Tangaraju Suppiah, 46, menjalani hukuman mati hari ini di Kompleks Penjara Changi.Tangaraju disabitkan pada 2017 kerana bersubahat susulan terbabit dalam konspirasi untuk mengedar 1,017.9 gram ganja, dua kali ganda jumlah minimum yang diperlukan untuk hukuman mati di Singapura.Singapura mempunyai beberapa undang-undang antinarkotik yang paling berat di dunia dan menegaskan hukuman mati kekal sebagai penghalang yang berkesan terhadap pemerdagangan bahan terlarang itu."Tangaraju Suppiah, 46, menjalani hukuman mati hari ini di Kompleks Penjara Changi," kata jurucakap Perkhidmatan Penjara Singapura kepada AFP.Timbalan Pengarah Human Rights Watch Asia Phil Robertson berkata "bukti yang dikemukakan 'jauh dari penjelasan jelas' kerana dia tidak pernah menyentuh ganja terbabit, disoal siasat oleh polis tanpa peguam, dan menafikan akses kepada jurubahasa Tamil apabila dia memintanya."Beliau menambah hukuman gantung itu 'menimbulkan kebimbangan serius bahawa Singapura melancarkan usaha baharu untuk mengugurkan hukuman mati dalam usaha pencegahan yang salah."Timbalan Pengarah Serantau Amnesty International Ming Yu Hah berkata terdapat banyak kelemahan dalam kes itu dan hukuman gantung itu menunjukkan 'kegagalan mengejutkan Singapura'.Pihak berkuasa Singapura menegaskan Tangaraju telah diberi proses yang sewajarnya dan kesalahannya telah dibuktikan tanpa keraguan munasabah.Kementerian Dalam Negeri berkata "bukti jelas menunjukkan bahawa dia adalah orang yang menyelaraskan penghantaran dadah, untuk tujuan pengedaran."Branson, ahli Suruhanjaya Global Dasar Dadah yang berpangkalan di Geneva, menulis pada hari Isnin di blognya bahawa Tangaraju 'tidak berada di mana-mana' berdekatan dadah pada masa penahanannya dan Singapura mungkin akan membunuh seorang lelaki yang tidak bersalah.Pada hari Selasa, kementerian membidas Branson, mengatakan bahawa jutawan itu menunjukkan "menunjukkan sikap tidak menghormati sistem kehakiman Singapura,"Di beberapa bahagian dunia termasuk negara jiran Thailand, ganja telah dibenarkan, dengan pihak berkuasa memansuhkan hukuman penjara.Kumpulan hak asasi manusia telah meningkatkan tekanan ke atas Singapura untuk memansuhkan hukuman mati, dan Pertubuhan Bangsa-Bangsa Bersatu berkata amalan itu tidak terbukti sebagai penghalang yang berkesan di peringkat global dan tidak serasi dengan undang-undang hak asasi manusia antarabangsa.Singapura meneruskan hukuman mati pada Mac 2022 selepas berehat lebih daripada dua tahun.Penggantungan pada hari ini adalah yang pertama di negara kota itu dalam tempoh enam bulan dan ke-12 sejak tahun lepas.Antara yang dihukum gantung ialah Nagaenthran K. Dharmalingam, yang pelaksanaannya mencetuskan bantahan global, termasuk dari Pertubuhan Bangsa-Bangsa Bersatu dan Branson, kerana dia dianggap mempunyai kecacatan mental.-AFP

(Ahli keluarga Tangaraju Suppiah bersama surat petisyen untuk memohon pengampunan pada Sabtu di Singapura / AFP)


Duta Perancis, Sudan tiba di Perancis

PERANCIS, 26 April - Kapal terbang yang membawa mangsa pemindahan dari Sudan, termasuk duta Perancis, tiba di Paris hari ini.Mereka yang dipindahkan disambut oleh pegawai, termasuk Menteri Luar Perancis Catherine Colonna, sejurus tiba di Lapangan Terbang Charles de Gaulle.Perancis telah memindahkan lebih 500 orang dari Sudan yang terdiri daripada lebih 200 warga Perancis serta rakyat Amerika, Britain dan lain-lain.

Puak-puak Sudan yang berperang bersetuju melaksanakan gencatan senjata selama 72 jam bermula pada Selasa (25 April), manakala negara Barat, Arab dan Asia berusaha untuk mengeluarkan rakyat mereka dari negara itu.

Sementara itu, pelarian daripada pelbagai bangsa yang melarikan diri dari konflik ketenteraan di Sudan tiba di Jeddah pada hari ini, dengan menaiki feri yang dihantar Arab Saudi.

Rakaman televisyen menunjukkan feri itu yang membawa mangsa yang dipindahkan selamat tiba.Menurut Arab Saudi, mangsa yang dipindahkan termasuk 13 warga Saudi dan 1,674 individu dari kira-kira 56 negara, termasuk Anerika Syarikat, United Kingdom, Mesir, Afrika Selatan, Senegal, India dan Thailand. - REUTERS


Twitter terima 16,000 permohonan maklumat daripada lebih 85 kerajaan

WASHINGTON, 26 April - Twitter pada Selasa berkata ia menerima lebih 16,000 permintaan maklumat data pengguna daripada kerajaan di lebih 85 negara pada separuh pertama 2022 sahaja."Banyak mana maklumat yang diminta itu diberikan berbeza mengikut negara peminta," kata rangkaian sosial itu dalam kenyataan akhbar, lapor Sputnik.Amerika Syarikat, Perancis, Jepun, Jerman dan India adalah lima negara teratas yang meminta data berkenaan sepanjang tempoh itu, menurut kenyataan itu.Twitter juga menerima kira-kira 53,000 permintaan undang-undang daripada kerajaan di seluruh dunia supaya mengeluarkan kandungan, dengan majoriti permintaan dibuat oleh Jepun, Korea Selatan, Turkiye dan India, katanya.

Pada separuh pertama 2022, Twitter meminta pengguna mengeluarkan 6,586,109 kandungan yang melanggar peraturan syarikat, peningkatan sebanyak 29 peratus daripada separuh kedua 2021, menurut kenyataan itu. - BERNAMA


Tentera Taliban berjaya bunuh perancang utama serangan di Kabul

WASHINGTON, 26 April- Tentera kerajaan Taliban berjaya membunuh dalang serangan bom bunuh diri oleh militan Daesh atau ISIS semasa pengunduran tentera Amerika Syarikat (AS) dari Afghanistan pada 2021. Perkara itu disahkan White House pada Selasa.

Pelaku meletupkan peranti bom tatkala orang ramai bersesak untuk melarikan diri dari Afghanistan, perisitwa pada 26 Ogos 2021. Letupan menyebabkan kira-kira 170 warga Afghanistan dan 13 tentera AS yang mengawal laluan keluar, terbunuh.

Peristiwa itu antara tragedi terbesar menyebabkan kehilangan nyawa dan mencetuskan kritikan dunia kepada kepimpinan Presiden AS, Joe Biden atas keputusannya untuk memanggil pulang tentera AS dari Afghanistan selepas hampir 20 tahun menceroboh bumi Afghanistan.

Menurut jurucakap keselamatan White House, John Kirby dalam kenyataannya, pemimpin militan Daesh yang merancang serangan itu berjaya dibunuh oleh pihak berkuasa Taliban.

“Dia merupakan pegawai utama ISIS-K yang terlibat secara langsung dalam merancang operasi serangan seperti Abbey Gate, yang kini (dia) tidak lagi mampu merancang atau melakukan serangan," kata Kirby, sambil merujuk tempat di luar lapangan terbang, lokasi serangan berlaku.

(Anggota keselamatan Taliban mengadakan kawalan di Masjid Eid Gah di Kabul pada 20 April 2023/AFP)

ISIS-K merujuk Islamic State Khorasan atau Militan Daesh Khorasan, cawangan kumpulan militan yang beroperasi di Afghanistan dan Pakistan.

“Dia terbunuh dalam satu operasi Taliban, tambah Kirby tanpa memberikan butiran lanjut mengenainya.

Setakat berita ini disiarkan, pihak berkuasa Taliban belum memberi maklum balas kepada pengesahan yang diminta wartawan AFP.

Proses penghantar pulang tentera AS di Afghanistan berakhir pada 30 Ogos 2021, menyaksikan para pejuang Taliban segera mengetepikan tentera yang dilatih Barat, memaksa pihak berkuasa AS menyegerakan pemindahan terakhir tenteranya dari lapangan terbang Kabul.

Operasi itu, yang tidak pernah berlaku sebelum ini berjaya menguruskan lebih 120,000 individu keluar dari Afghanistan, hanya dalam tempoh beberapa hari.

Biden mempertahankan keputusannya mengarahkan pulang tentera AS di Afghanistan, meskipun pengkritik mengatakan langkah itu menyebabkan kejatuhan tentera kerajaan Afghanistan seterusnya membuka jalan untuk Taliban kembali berkuasa, dua dekad selepas penguasaan kerajaan pertama mereka digulingkan. -AFP


American Samoa isytihar darurat, ekoran penularan campak

PAGO PAGO, 26 April- Wilayah Pasifik AS, American Samoa telah mengisytiharkan darurat campak, menyebabkan jiran pulau terdekatnya mengumumkan sekatan perjalanan pada Rabu.Selepas satu kes disahkan dan 31 kes berkemungkinan jangkitan virus, gabenor American Samoa Lemanu Mauga mengisytiharkan darurat kesihatan awam, menyatakan kebimbangan terhadap wabak wabak yang berpotensi membawa maut itu.American Samoa mempunyai populasi kira-kira 50,000 orang, termasuk kontinjen yang cukup besar anggota tentera AS.Kes yang disyaki termasuk kanak-kanak yang telah dimasukkan ke hospital, tetapi berumur di bawah enam bulan dan tidak layak untuk vaksin, kata kerajaan.Scott Anesi, pakar epidemiologi di Jabatan Kesihatan, memberitahu AFP hari ini bahawa ia kini sedang menunggu untuk mendapatkan keputusan kes yang disyaki dari makmal di Hawaii berdekatan.Anesi berkata tumpuan adalah untuk mendapatkan seramai mungkin orang diberi vaksin.Kerajaan berkata kadar vaksinasi semasa di American Samoa masih tidak mencukupi untuk mencegah penyakit itu daripada merebak.Semua sekolah dan kemudahan taska telah diarah tutup selama tiga minggu.Kerajaan negara jiran, Samoa dalam pada itu berkata mulai Isnin, pelancong yang tiba dari American Samoa mesti menunjukkan bukti vaksinasi campak.Orang dewasa yang menemani kanak-kanak di bawah umur dua tahun mesti mempunyai sekurang-kurangnya satu dos vaksin, tambahnya.Pada 2019, Samoa telah melakukan perintha berkurung selama dua hari bertujuan untuk membendung wabak campak yang berleluasa selama sebulan yang telah membunuh sekurang-kurangnya 81 orang termasuk berpuluh-puluh kanak-kanak.Perkhidmatan kerajaan yang tidak penting dan feri antara pulau ditutup, dan penduduk diletakkan bawah perintah berkurung dari subuh hingga senja dan mereka yang tidak diberi imunisasi diberitahu untuk meletakkan bendera merah di rumah mereka.Menurut Pertubuhan Kesihatan Sedunia, campak adalah sangat bahaya dan boleh menyebabkan kematian dalam kalangan kanak-kanak bawah umur lima tahun.Jangkitan virus yang sangat menular telah membunuh berjuta-juta orang setiap tahun sebelum vaksinasi meluas.-AFP


Wanita Thailand didakwa bunuh sembilan orang dengan racun

BANGKOK, 26 April-Polis Thailand menahan seorang isteri pegawai tertinggi kerajaan disyaki melakukan pembunuhan terhadap sembilan orang dengan meracun kesemua mangsa dengan sianida pada RabuWanita berusia 30an ditahan di sini pada Selasa kerana membunuh yang membawa kepada hukuman penjara selama beberapa tahun.Menurut jurucakap Polis Diraja Thai, Archayon Kraithong yang memberitahu AFP, penyiasat percaya wang merupakan motif yang membawa kepada pembunuhan tersebut.Timbalan Ketua polis Thailand, Surachate Hakparn berkata mangsa ke-10 pula terselamat selepas mengalami muntah-muntah."Suspek telah makan malam bersama wanita tersebut (tertuduh) sebelum diracuni. Namun mangsa terselamat dan dia juga merupakan isteri seorang pegawai polis", kata Surachate kepada wartawan.Pihak polis berkata tertuduh (wanita) telah menafikan segala tuduhan yang dikenakan terhadapnya."Autopsi mendapati terdapat racun Sianida di dalam tubuh para mangsa."Jadi ini bermaksud mangsa mengambil racun tersebut melalui mulut", kata Surachate lagi.Media tempatan melaporkan mangsa rebah di hadapan bank berdekatan Sungai Mae Klong selepas melepaskan ikan, iaitu salah satu sebahagian upacara suci Buddha.Selepas proses soal siasat tertuduh dilakukan polis, penyiasat mengaitkan wanita itu dengan kes-kes keracunan Sianida yang berlaku di daerah Kanchanaburi dan Nakhon Pathom.-AFP


RAF adakan latihan penerbangan menjelang pertabalan Raja Charles

UNITED KINGDOM, 26 April - Pesawat dan helikopter Tentera Udara Diraja (RAF) melakukan latihan pertunjukan udara menjelang pertabalan Raja Charles di pangkalan RAF Cranwell di Lincolnshire CountyLatihan itu melibatkan pelbagai pesawat, termasuk Globemasters dan jet pejuang F355B.Pada hari pertabalan itu, 30 pesawat akan melakukan pertunjukan selama enam minit di Istana Buckingham, di London.Raja Charles menjadi raja di United Kingdom dan 14 kerajaan lain selepas kematian ibunya, Ratu Elizabeth pada September lalu.

Baginda akan dinobatkan pada 6 Mei, dalam upacara yang penuh adat.- REUTERS


Washington haramkan senjata separa automatik

SAN FRANCISCO, 26 April - Jay Inslee, gabenor negeri Washington di Amerika Syarikat (AS) pada Selasa menandatangani undang-undang untuk mengharamkan berpuluh-puluh jenis senapang separa automatik.Rang undang-undang itu melarang penjualan, pemindahan, pengedaran, pembuatan dan import 62 model senjata api yang ditakrifkan sebagai "senjata serangan", termasuk AR-15, AK-47 dan senapang berkuasa tinggi serupa yang telah digunakan untuk melakukan tembakan rambang di seluruh Amerika Syarikat."Senjata perang, senjata serangan, tidak mempunyai sebab selain untuk pembunuhan ramai orang," kata Inslee pada majlis menandatangani perjanjian itu. Tujuan mereka hanyalah untuk membunuh manusia secepat mungkin dalam bilangan yang banyak,” katanya.Undang-undang itu berkuat kuasa serta-merta selepas ditandatangani oleh Inslee.Inslee turut menandatangani undang-undang bagi dua lagi langkah kawalan ke atas senjata api utama lain termasuk tempoh menunggu 10 hari untuk pembelian senjata api dan rang undang-undang yang mempertanggungjawabkan pembuat senjata ke atas penjualan secara cuai.

Tiga rang undang-undang senjata api itu diluluskan sebahagian besar menerusi undi parti, dengan Republikan menentang manakala kebanyakan Demokrat mengundi menyokong, lapor Xinhua memetik laporan The Seattle Times.Majlis menandatangani perjanjian itu berlangsung di Capitol, yang ditutup kepada orang ramai pada pagi Selasa atas kebimbangan mengenai keselamatan.Washington menyertai sembilan negeri lain, termasuk California, Illinois, New York, Massachusetts, dan New Jersey, serta District of Columbia, yang telah mengharamkan AR-15 dan senjata serupa, menurut Pusat Undang-undang Giffords.- BERNAMA


Biden umum bertanding pilihan raya Presiden AS tahun depan

WASHINGTON, 26 April - Joe Biden secara rasmi umum bertanding dalam pilihan raya Presiden Amerika Syarikat pada tahun depan. Pemimpin berusia 80 tahun itu menjelaskan, beliau mahu mempertahankan jawatan tersebut bagi menyelesaikan tugas di White House. Selain Biden, bekas presiden Donald Trump juga mahu merebut jawatan itu sekali lagi.Turut menyatakan hasrat bertanding, anak saudara kepada bekas Presiden John F Kennedy, Robert F Kennedy Jr; dan bekas Gabenor Arkansas, Asa Hutchinson.

Serta Duta Besar Amerika ke PBB, Nikki Haley dan usahawan, Vivek Ramaswamy. - AFP


Biden dan Yoon melawat tugu peringatan perang Korea

AMERIKA SYARIKAT, 26 April - Presiden Joe Biden dan Presiden Korea Selatan Yoon Suk Yeol mengadakan lawatan ke Memorial Veteran Perang Korea di Washington D.C.Lawatan Yoon sebagai tanda ulang tahun ke-70 perikatan itu.Selepas upacara meletakkan kalungan bunga, kedua-dua presiden berdiri sambil kumpulan tentera memainkan 'TAPS'. Mereka kemudiannya bertemu dengan Judy Wade, anak saudara kepada penerima Pingat Kehormatan Luther Story, serta suami Wade, Joseph, kata kenyataan akhbar White House.

Rumah Putih berkata, Story, yang bertempur di Korea, dianggap hilang selama 73 tahun sehingga mayatnya dikenal pasti baru-baru ini. - REUTERS


Britain mula pindahkan warganya dari Sudan secara besar-besaran

LONDON, 26 April - Britain melancarkan operasi skala besar bagi memindahkan warganya yang terperangkap di Sudan pada Selasa, menyertai negara-negara lain yang giat mengeluarkan rakyat mereka. Perdana Menteri, Rishi Sunak berkata, keutamaan diberi kepada mereka yang paling terdedah kepada bahaya seperti keluarga dengan anak kecil dan warga emas. Semalam, operasi ketenteraan dilaksanakan bagi mengeluarkan para diplomat. Langkah itu mendapat kecaman warga Britain yang mendakwa mereka diabaikan. Terdapat kira-kira 4,000 pemegang dwikerakyatan dan 400 pemegang pasport United Kingdom.

"Penerbangan pertama sudah pun berlepas dengan warga Britain, terdapat lebih banyak penerbangan petang ini, dan kami akan mengadakan lebih banyak lagi esok," kata Sunak kepada media."Kami telah mengeluarkan maklumat kepada orang ramai untuk ke lapangan terbang untuk proses pemindahan dengan selamat,"Jurucakap Sunak sebelum ini berkata penerbangan akan diteruskan selama mungkin dan warga Britain akan dibawa ke Cyprus, dengan kerajaan memudahkan perjalanan mereka ke Britain. - REUTERS


Keadaan di Sudan kini "amat berbahaya"

GENEVA, 26 April - Salah sebuah kumpulan bertelagah di Sudan, dilaporkan telah menguasai makmal awam kebangsaan. Sekali gus mewujudkan keadaan yang "amat berbahaya".Menurut Pertubuhan Kesihatan Sedunia (WHO), makmal itu menyimpan pelbagai sampel penyakit yang membawa maut termasuk polio, demam campak dan taun. Wakil WHO di Sudan, Nima Saeed Abid mengesahkan semua juruteknik makmal berkenaan telah diusir, ia kini dikawal sepenuhnya oleh mereka, yang menjadikannya sebagai pangkalan tentera.

Sementara itu, Jerman pula merancang untuk melaksanakan penerbangan pemindahan terakhir dari Sudan, malam ini. Perkara itu dimaklumkan Kementerian Luar dan Kementerian Pertahanan menerusi satu kenyataan. Kenyataan itu menyebut, mereka akan diterbangkan ke Jordan. Setakat ini, hampir 500 orang dari 30 negara berjaya dibawa keluar dari Khartoum dengan bantuan Jerman. - AFP


Reformasi pencen, Macron terus terima kecaman

VENDOME, 26 April- Hentakan periuk dan kuali menyambut ketibaan Presiden Perancis, Emmanuel Macron yang melawat sebuah pusat perubatan di wilayah Loire pada Selasa.Ia sebagai protes dalam kalangan penduduk yang menentang undang-undang reformasi pencen yang dikuatkuasakan baru-baru ini.Terdahulu, ketika lawatan di wilayah Alsace pada 19 April lalu, Macron turut disambut dengan ejekan dan gesaan agar beliau meletak jawatan.

(Presiden Perancis, Emmanuel Macron melawat sebuah pusat perubatan di wilayah Loire / Foto REUTERS)

Undang-undang berkenaan secara beransur-ansur akan mengenakan kenaikan umur persaraan rakyat kepada 64, sebelum menerima pencen mereka.Ia berkuat kuasa selepas tiga bulan protes yang menyaksikan orang ramai berhimpun dan ada kalanya bertukar menjadi ganas.Tinjauan pendapat menunjukkan sebahagian besar pengundi menentang reformasi tersebut.Satu demonstrasi besar menentang undang-undang pencen, yang diketuai oleh kesatuan sekerja, dijadualkan berlangsung pada 1 Mei, iaitu ketika sambutan Hari Pekerja.-REUTERS


Sampah bertimbun susulan protes harga tanah

COCHABAMBA, 26 April- Longgokan sampah yang besar di seluruh Cochabamba mengundang risiko kesihatan awam apabila penduduk menghalang pintu masuk utama ke tapak pelupusan sampah.Orang ramai menyekat tapak pelupusan sampah di K'ara K'ara selama beberapa hari bagi menuntut kos tanah di kawasan itu tidak dinaikkan.Sampah mula bertimbun di jalan-jalan Cochabamba selepas tujuh hari sekatan di tapak pelupusan sampah.

(Sampah bertimbun di tepi jalan sekaligus mengundang risiko kepada kesihatan awam / Foto REUTERS)

Protes itu telah menghalang lori sampah masuk untuk membuang sampah.Datuk Bandar Universidad de San Simon, yang memiliki tanah berhampiran tapak pelupusan sampah diminta untuk mengekalkan harga tanah mengikut penilaian tahun 2004.-REUTERS


NATO seru Georgia gandakan usaha capai standard demokrasi

BRUSSELS, 25 April- Setiausaha Agung Pertubuhan Perjanjian Atlantik (NATO), Jens Stoltenberg menyeru Georgia supaya 'menegakkan piawaian demokrasi' menjelang pertemuan dengan Perdana Menteri negara itu, Irakli Garibashvili.Stoltenberg berkata, beliau mengalu-alukan keputusan Tbilisi pada 9 Mac untuk membatalkan rancangan bagi memperkenalkan apa yang disebut oleh pengkritik sebagai rang undang-undang 'ejen asing' yang diilhamkan oleh Rusia.Rang undang-undang berkenaan memerlukan individu dan organisasi yang menerima 20 peratus daripada pembiayaan mereka dari luar negara untuk mendaftar dengan kerajaan."Saya mengalu-alukan keputusan untuk menarik balik draf undang-undang mengenai pengaruh asing, yang tidak serasi dengan nilai Euro-Atlantik dan perlindungan kebebasan," katanya.

(Perdana Menteri Georgia, Irakli Garibashvili (kiri) berjabat tangan dengan Setiausaha Agung NATO, Jens Stoltenberg / Foto REUTERS)

Garibashvili sebelum itu bertemu dengan Presiden Majlis Kesatuan Eropah (EU), Charles Michel.Georgia memohon 'status calon' EU pada Mac 2022, bersama Ukraine dan Moldova. Tetapi Brussels menolak bidaan Tbilisi, dengan menyatakan kebimbangan terhadap kedaulatan undang-undang dan kebebasan kehakiman.-REUTERS


Jepun sokong penggunaan industri AI

TOKYO, 25 April- Perdana Menteri Jepun Fumio Kishida berkata pada hari Selasa negara itu menyokong pembangunan penggunaan industri teknologi kecerdasan buatan (AI) seperti OpenAI's ChatGPT.Kishida bertemu ketua eksekutif OpenAI yang disokong Microsoft di Tokyo awal bulan ini dan dilaporkan berkata mesyuarat G7 bulan depan di Hiroshima akan menangani "peraturan antarabangsa" mengenai AI generatif.Kemajuan pesat dalam teknologi AI merumitkan usaha kerajaan untuk bersetuju dengan undang-undang yang mengawal penggunaan teknologi itu, kerana badan pentadbir negara dan antarabangsa sedang mengambil langkah untuk mengawal selia alatan AI.- REUTERS


China lancar pasukan bantuan pertanian ke Cote d'Ivoire

COTE D'IVOIRE, 26 April- China melancarkan pasukan bantuan teknikal pertanian yang terdiri daripada ahli agronomi dan jurutera ke wilayah Guiguidou di utara Cote d'Ivoire.Pasukan itu, bertujuan menyokong usaha tempatan untuk memastikan kemandirian bekalan beras, selain meningkatkan kadar transformasi produk pertanian di negara itu.China dan Cote d'Ivoire telah bekerjasama selama 20 tahun dalam bidang penanaman padi yang telah membuahkan hasil signifikan.Guiguidou mempunyai kira-kira 430 hektar sawah padi. Proses membajak sebahagian besarnya dilakukan oleh traktor, menggantikan kaedah kuno yang diamalkan oleh petani di kawasan itu.Dengan bantuan pakar China, teknik penanaman moden telah diperkenalkan kepada lebih ramai petani tempatan dan hasil padi telah meningkat.

(Petani tempatan di sini didedahkan dengan teknik pertanian moden untuk menggandakan hasil padi / Foto REUTERS)

"Projek kerjasama beras antara China dan Cote d'Ivoire telah meningkatkan pendapatan petani. Projek ini membolehkan kami membangunkan jalan raya, air dan elektrik di Guiguidou dan kami mempunyai infrastruktur moden di kampung ini," kata Beugre Alain, Presiden Kesatuan Pembangunan Beras Guiguidou.Projek pertanian Guiguidou telah dimulakan pada tahun 1995 oleh kerajaan China dengan pelaburan sebanyak 22 juta dolar Amerika Syarikat (AS).-REUTERS


Zoo Thailand biak Burung Hering Raja yang terancam

THAILAND, 25 April- Empat kali sehari, Watchiradol Phangpanya memakai baju hitam lengan panjang, sarung tangan merah dan balaclava merah, dengan harapan dapat meniru burung Hering berkepala merah yang terancam supaya dapat memberi makan kepada anak burung tersebut.Anak burung tersebut dilitupi bulu putih yang akan bertukar warna kepada hitam apabila dewasa merupakan Burung Hering Raja yang pertama dibiakkan di Asia dan hanya yang kedua di dunia.Watchiradol dan rakan-rakannya di Zoo Nakhon Ratchasima di timur laut Thailand ingin memastikan burung yang dibiakkan dalam kurungan tidak mencederakan manusia supaya mereka lebih bersedia untuk dilepaskan."Adalah perlu untuk menyamar sebagai burung, dengan itu membawa mereka melihat kami paling hampir dengan rupa mereka," kata Watchiradol sambil menambah bahawa ia adalah peluang terbaik untuk membangunkan naluri semula jadi burung itu.Dia memberinya makan daging arnab, rusa, ayam dan tikus untuk mebiasakan pemakanannya secara semula jadi. Selepas memberi makan, ia memanaskan badan di bawah sinar matahari untuk vitamin D yang diperlukan untuk perkembangan fizikal dan tingkah lakunya, kata Watchiradol."Adakah nutrisi mencukupi dalam makanannya? Atau adakah ia menerima terlalu banyak? Pada setiap saat, kebimbangannya berterusan," katanya.Burung Hering berkepala merah pernah memainkan peranan penting dalam ekosistem dengan memakan bangkai haiwan. Bagaimanapun, pemburuan dan perubahan kepada habitatnya membuatkan spesies itu telah pupus di Thailand dan berkurangan dengan ketara di seluruh dunia.Selepas hampir dua dekad cuba meningkatkan populasi burung tersebut, zoo itu mula dengan satu lagi telur diinkubasi dalam pemuliharaan. "Aspek paling penting dalam kejayaan kami adalah untuk meningkatkan ekosistem tapak warisan UNESCO, Santuari Hidupan Liar Huai Kha Khaeng," kata pengarah zoo Thanachon Kensingh, sambil menambah bahawa taman di barat Thailand itu pernah menjadi habitat kepada komuniti terbesar Burung Hering Raja."Kami ingin melihat ia terbang sekali lagi di langit Thailand," katanya.- REUTERS

(Watchiradol Phangpanya sedang memberi makan kepada anak Burung Hering Raja/REUTERS)


Lebih ramai keluar dari Sudan tatkala pertempuran reda

KHARTOUM, 25 April– Pertempuran di Sudan reda semalaman selepas tentera dan pasukan separa tentera yang bersaing bersetuju dengan gencatan senjata selama 72 jam tetapi seorang saksi berkata tembakan boleh kedengaran pada Selasa ketika negara-negara Arab, Asia dan Barat berlumba-lumba untuk mengeluarkan rakyat mereka dari negara tersebut.Angkatan Bersenjata Sudan (SAF) berkata, AS dan Arab Saudi menjadi pengantara gencatan senjata itu. Setiausaha Negara A.S. Anthony Blinken mengumumkan perjanjian itu terlebih dahulu dan berkata ia disusuli rundingan sengit selama dua hari kerana kedua-dua pihak tidak mematuhi beberapa perjanjian gencatan senjata sementara sebelum ini.Perebutan kuasa meletus antara SAF dan kumpulan separa tentera Rapid Support Forces (RSF) pada 15 April dan telah membunuh sekurang-kurangnya 427 orang, melumpuhkan hospital dan perkhidmatan lain, dan menjadikan kawasan kediaman sebagai zon perang."Dalam tempoh ini, Amerika Syarikat menggesa SAF dan RSF untuk segera dan sepenuhnya menyokong gencatan senjata," kata Blinken dalam satu kenyataan.Seorang saksi Reuters berkata dia mendengar bunyi tembakan di bandar Omdurman selepas tempoh yang agak tenang semalaman.Kerajaan British melancarkan pemindahan besar-besaran warganya dalam penerbangan tentera dari lapangan terbang di utara Khartoum, dan ianya terbuka kepada mereka yang mempunyai pasport British."Kami telah mula menghubungi warganegara secara langsung dan menyediakan laluan untuk berlepas keluar," kata Setiausaha Luar James Cleverly di Twitter.

(Pelarian dari Sudan menunggu sebelum diuruskan Anggota Angkatan Pertahanan Kenya (KDF) sebaik tiba di Lapangan Terbang Antarabangsa Jomo Kenyatta di Nairobi/REUTERS)

Menteri Luar Switzerland berkata pada Selasa bahawa Bern sedang memantau peluang untuk mengeluarkan warganya namun menghadapi kesukaran untuk mengeluarkan individu yang mempunyai dua kewarganegaraan kerana majoriti warga Switzerland tinggal di negara itu.Switzerland telah pun menutup kedutaannya dan memindahkan kakitangan serta keluarga mereka, dan telah tiba di Bern awal pagi Selasa.Menurut seorang wartawan Reuters, "menjelang pengumuman gencatan senjata petang, serangan udara dan pertempuran darat menggegarkan Omdurman, salah satu daripada tiga bandar bersebelahan di wilayah ibu negara, dan terdapat juga pertempuran di ibu negara Khartoum."Asap gelap menyelubungi langit berhampiran lapangan terbang antarabangsa di tengah Khartoum, berhampiran ibu pejabat tentera, dan ledakan tembakan meriam menggegarkan persekitarannya.Setiausaha Agung PBB Antonio Guterres berkata bahawa keganasan di negara itu "mengakibatkan kebakaran besar yang boleh melanda seluruh wilayah."Berpuluh-puluh ribu orang, termasuk warga Sudan dan warga negara jiran, telah melarikan diri sejak beberapa hari lalu ke Mesir, Chad dan Sudan Selatan.Kerajaan luar turut telah berusaha untuk membawa rakyat mereka ke tempat yang selamat.- REUTERS


Itali bawa 96 orang keluar dari Sudan

ROME, 25 April– Dua pesawat tentera Itali pada Isnin memindahkan 96 orang keluar dari Sudan, ketika negara-negara Barat, Arab dan Asia bergegas mengeluarkan rakyat mereka dari negara Afrika itu tatkala konflik dan keganasan kembali memuncak.Permusuhan antara tentera dan kumpulan separa tentera Rapid Support Forces (RSF) pada 15 April telah mengorbankan sekurang-kurangnya 427 orang, melumpuhkan hospital dan perkhidmatan lain serta menjadikan kawasan kediaman sebagai zon perang.Kestabilan Sudan merosot secara tiba-tiba akibat konflik yang kembali memuncak sehingga menyebabkan ribuan warga asing terkandas, termasuk diplomat dan pekerja bantuan.Kedua-dua pesawat tentera itu membawa 83 warga Itali dan 13 warganegara berlainan kerakyatan, kesemuanya dipindahkan dari Khartoum dan dibawa ke Djibouti, tempat pesawat itu berlepas.Pesawat pertama, Boeing KC-767, mendarat di Lapangan Terbang Ciampino di Rom sekitar 1825 GMT dan kedua dijangka mendarat lewat malam nanti waktu tempatan.Rakaman menunjukkan pengiring tentera dan orang yang diselamatkan, antaranya kanak-kanak bawah umur dan Duta Itali ke Sudan, keluar dari pesawat sambil tersenyum serta berjabat tangan dengan pegawai kerajaan, termasuk Menteri Luar Antonio Tajani."Kami sangat gembira berada di sini kerana telah melalui banyak detik yang sukar," kata Duta Besar Michele Tommasi kepada wartawan."Ia bukan satu operasi menyelamat yang mudah. Bagaimanapun, ianya keputusan sangat baik," kata Tajani, sambil menambah bahawa semua warga Itali telah meminta untuk memindahkan mereka keluar dari Sudan.Beliau turut memaklumkan bahawa beberapa orang warga Itali termasuk pekerja pertubuhan bukan kerajaan (NGO) dan mubaligh telah memutuskan untuk terus tinggal di negara itu, manakala 19 lagi sudah berjaya dibawa keluar ke Mesir dua hari lalu.Tambah Tajani, pada Ahad beliau telah mengadakan perbualan dengan kedua-dua pemimpin tentera Khartoum dan RSF, serta meminta mereka mencapai gencatan senjata dan mencari persetujuan bersama.- REUTERS

(Menteri Luar Itali Antonio Tajani berjabat tangan dengan Duta Besar Itali ke Sudan, Michele Tommasi/REUTERS)